Zahid, cikgu dan Najib dicabar bersumpah pendedahan Tajuddin

Presiden UMNO Datuk Seri Ahmad Zahid Hamidi dan cikgunya yang juga Presiden PKR Datuk Seri Anwar Ibrahim dicabar bersumpah menafikan pendedahan Ahli Parlimen Pasir Salak Datuk Seri Tajuddin Abdul Rahman berhubung Akuan Bersumpah (SD) pelantikan Perdana Menteri (PM).

Ketua Badan Pimpinan Bersatu Negeri Terengganu Datuk Razali Idris turut mencabar bekas Perdana Menteri Datuk Seri Najib Razak untuk berbuat demikian kerana ketiga-tiga pemimpin politik itu sebelum ini gemar bersumpah.

“Apa yang dinyatakan oleh Tajuddin sepatutnya diulas oleh Anwar Ibrahim, Najib Razak dan Ahmad Zahid. Di sini saya boleh cabar beliau untuk bersumpah, sebab dia suka sangat bersumpah.

“Najib Razak berapa kali bersumpah, Ahmad Zahid pun cabar Tan Sri Muhyiddin Yassin bersumpah, sekarang kita minta dia bersumpah mengatakan bahawa dia difitnah oleh Tajuddin.

“Tak payah nak cerita banyak, sebab dia suka bersumpah, kita cabar dia bersumpah, yang Tajuddin fitnah,” katanya memetik temu bual dengan portal satuberita.

Isnin lalu, Tajuddin yang juga bekas Ahli Majlis (MT) UMNO yang baharu sahaja disingkirkan oleh Zahid mendedahkan mengenai SD kerjasama Zahid dan Anwar ketika krisis pelantikan PM tahun lalu.

Tajuddin juga mendedahkan laungan pemimpin UMNO bahawa ‘No DAP No Anwar’ adalah satu pembohongan sebaliknya Zahid adalah antara yang menandatangani SD menyokong Anwar menjadi PM.

Beliau juga mengakui menjadi salah seorang yang diminta menandatangani SD itu.

Mengulas lanjut, Razali berkata, ketiga-tiga pemimpin itu perlu bermuhasabah diri serta tumpu kepada rakyat yang masih lagi dalam peralihan untuk mensejahterakan kembali ekonomi negara yang mengalami kejatuhan akibat pandemik Covid-19.

Dalam pada itu katanya, ketidakstabilan negara tidak datang daripada kerajaan Perikatan Nasional (PN) yang dipimpin Muhyiddin, namun yang terlibat dalam kemelut itu adalah Pakatan Harapan (PH) dan Barisan Nasional (BN).

Menurutnya, rakyat perlu lihat dan menolak pemimpin yang tidak bertanggungjawab serta menganggu kestabilan politik negara.

“Biarlah mereka selesai, biar rakyat tengok yang SD menyokong Anwar semasa kerajaan PN sedang bergerak. Itu stabil atau tidak stabil?

“Saya tidak kata UMNO secara keseluruhan, saya fokus kepada tiga orang, Najib, Zahid, Anwar, dia yang mengatakan kita pengkhianat, nak bekerjasama sana sini, sebenarnya dia senyap-senyap buat kerja, senang-senang dia boleh menipu rakyat, bersumpah sana, bersumpah sini.

“Rakyat kena faham, perkara itu sedang berlaku, bercakap untuk menstabilkan negara, tetapi keluarga dia sendiri tidak stabil. Bercakap telus dan integriti, tetapi dia juga yang menghuru-harakan negara,” tegasnya.


Kesesakan lebuh raya, orang ramai disaran semak aplikasi PLUS

Aplikasi serta Twitter PLUS Malaysia Berhad (PLUS) digalakkan sentiasa disemak orang ramai bagi mengelakkan kesesakan lebuh raya dan memudahkan meeka merancang perjalanan merentas negeri dengan lancar.

Dengan menyemak aplikasi tersebut ia dapat membantu orang ramai mendapatkan maklumat terkini aliran trafik, selain penggunaan aplikasi Waze juga boleh digunakan untuk melihat maklumat kemalangan dan kesesakan lalu lintas supaya pemandu boleh mencari jalan alternatif pulang ke kampung.

Saranan tersebut dicadangkan Ketua Perhubungan Libat Urus Strategik PLUS, Syed Mohammed Idid Syed Ahmad Idid yang berkata maklumat, gambar dan video menerusi aplikasi terbabit wajar dijadikan panduan untuk menetapkan waktu paling sesuai untuk merentas negeri.

“Terpulang kepada mereka mahu merentas negeri bila dan jam berapa. Ada yang suka memandu pada waktu pagi, manakala ada yang gemar memandu selepas jam 12 tengah malam.

“Bagaimanapun, mereka digalakkan untuk guna aplikasi itu untuk merancang perjalanan dengan lebih baik dan lancar kerana kita tidak mahu pemandu berada dalam keadaan tertekan.

“Pada masa sama, sediakan barang asas, bekalan makanan dan minuman secukupnya terutama untuk anak kecil kerana mungkin ada situasi kenderaan akan ‘sangkut’ dalam kesesakan trafik,” katanya lapor portal hari ini.

PLUS menjangka 1.3 juta kenderaan sehari di semua lebuh raya kendalian syarikat itu pada hujung minggu ini dan cuti umum Maulidur Rasul Selasa ini, berbanding 1.1 juta kenderaan sehari ketika ini.

Selain itu, Syed Mohammed Idid berkata, setiap pemandu perlu mendapatkan rehat dan tidur secukupnya sebelum memulakan perjalanan pulang ke kampung.

Katanya, ia bagi mengelakkan kejadian tidak diingini seperti kemalangan yang secara tidak langsung mengakibatkan kesesakan lalu lintas.

“Selain itu, pastikan kereta diselenggara dan periksa angin tayar sebelum memulakan perjalanan jarak jauh.

“Pastikan juga baki kad Touch ‘N Go (TNG) mencukupi untuk digunakan sepanjang lebuh raya PLUS,” katanya.


Bertabahlah wahai Zahid! Ini semua kehendak Allah bukan kezaliman PN

Setelah solat hajat dan doa dibacakan kelmarin, Presiden UMNO Datuk Seri Ahmad Zahid Hamidi semalam diperintah membela diri atas semua 47 pertuduhan pecah amanah, rasuah dan pengubahan wang haram

Semua kes salah laku dan jenayah itu, dilakukannya ketika dia menjadi Timbalan Perdana Menteri dan Menteri Dalam Negeri kerajaan Barisan Nasional (BN) suatu ketika dahulu sebelum UMNO tumbang pada Pilihan Raya Umum 2018.

Semalam, Hakim Mahkamah Tinggi Kuala Lumpur Datuk Collin Lawrence Sequerah membuat keputusan itu selepas mendapati pihak pendakwaan berjaya membuktikan wujud prima facie – keterangan yang berhubung dengan fakta yang diterima mahkamah sebagai bukti kesalahan tertuduh – dalam kes itu.

Dia menghadapi 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan jutaan ringgit dana Yayasan Akalbudi yang diasaskannya.

Ketika ditemui pemberita di luar mahkamah setelah keputusan itu dibuat, Ahli Parlimen Bagan Datuk itu enggan menjawab soalan wartawan sebaliknya memberi kenyataan ringkas bahawa dia akur dan menghormati keputusan mahkamah. Berita berkaitan

“Saya secara peribadi, serta peguam saya akur dengan keputusan mahkamah seperti yang dibacakan hakim kerana itu hak mutlak hakim, dan keakuran ini tidak terhenti pada hari ini,” katanya.

Namun dalam kenyataan jam 1.28 tengah hari semalam di Facebooknya, Presiden UMNO itu yakin apa yang berlaku adalah dugaan dan cabaran yang mempunyai hikmah, sekali gus dia mengakui keputusan diperintah membela diri itu adalah ketentuan Allah.

Sesungguhnya keputusan dibuat Sequerah itu serta langkah diambil Presiden UMNO untuk memberi keterangan secara bersumpah dari kandang saksi, berlaku atas kehendak Allah jua.

Sebagaimana yang pernah Zahid katakan bulan lalu bahawa tumbangnya Kerajaan Perikatan Nasional (PN) adalah atas kehendak Allah, maka apa yang berlaku sepanjang proses mahkamah hingga hakim membuat keputusan itu, juga adalah kehendak Allah.

Mengimbas semula apa yang disebut Zahid pada 18 Disember lalu sebagaimana dilaporkan Malaysiakini, dia menggelar Kerajaan PN sebagai zalim dan mendakwa UMNO dianiaya selama 18 bulan pentadbiran gabungan yang turut disertai partinya.

Presiden UMNO itu juga dilaporkan berkata kerajaan PN tumbang kerana kehendak Allah.

Malaysiakini melaporkan pada 18 Disember lalu dengan tajuk ‘Zahid gelar PN zalim, tumbang kerana kehendak Allah’:

“Presiden Umno, Ahmad Zahid Hamidi hari ini menggelar kerajaan Perikatan Nasional (PN) sebagai zalim dan mendakwa Umno dianiaya selama 18 bulan pentadbirannya.

“Berucap ketika merasmikan mesyuarat Umno Bahagian Bagan Datuk hari ini, Ahmad Zahid berkata kerajaan PN sebelum ini tumbang kerana kehendak Allah.

“Kita mahu kerajaan 18 bulan itu ditukar atas kezaliman, kebejatan, kelemahan yang dilakukan,” katanya.

“Ucapan itu disusuli petikan daripada ayat 26 surah Ali Imran yang bermaksud bahawa Allah merupakan pemilik segala kekuasaan dan memberikan kuasa kepada sesiapa yang dikehendaki-Nya.” Berita berkaitan

Sama ada kenyataan Zahid bahawa Kerajaan PN pimpinan Tan Sri Muhyiddin Yassin benar-benar zalim atau tidak, hakikatnya rakyat mengetahui PN telah membela nasib mereka dengan menyalurkan berbilion-bilion ringgit bantuan, khusus kepada orang miskin, susulan pandemik Covid-19.

Puluhan bilion ringgit disediakan Kerajaan PN untuk membantu rakyat yang terkesan akibat pandemik Covid-19, termasuk membeli lebih 55 juta vaksin, selain memberi Bantuan Khas Covid-19 berjumlah RM4.6 bilion kepada rakyat.

Di bawah Kerajaan PN jugalah Program Imunisasi Covid-19 Kebangsaan (PICK) dilancarkan untuk memberi suntikan vaksin secara percuma dalam usaha mengekang penularan virus itu dalam komuniti.

Kini, seperti diakui Kementerian Kesihatan (KKM) ternyata, PICK didapati mengurangkan dengan amat ketara sekali dari segi kadar jangkitan Covid-19, kemasukan ke hospital dan seterusnya membolehkan rakyat Malaysia menjalankan semula kehidupan di dalam norma baharu demi kualiti kehidupan yang lebih baik. Berita Berkaitan

Sebenarnya, bagi sesiapa yang mengikuti perbicaraan kes Zahid itu, khususnya wartawan, mereka sudah menjangkakan bekas Timbalan Perdana Menteri yang juga bekas Menteri Dalam Negeri itu akan diperintah membela diri dalam kes berkenaan.

Apapun, bertabahlah Zahid kerana apa yang berlaku semuanya atas kehendak Allah.

Cuma tidak perlu Zahid mengubah hakikat dan memainkan sentimen bahawa “ramai memahami apakah sebenarnya pendakwaan itu, tetapi jangan sesekali kita putus pengharapan. Pemimpin UMNO akan terus melawan pendakwaan yang dikenakan terhadap kami sejak era kerajaan 22 bulan.”

Presiden UMNO itu masih berdepan 40 pertuduhan menerima rasuah berhubung Sistem Visa Luar Negara (VLN) daripada syarikat Ultra Kirana Sdn Bhd (UKSB), melibatkan jutaan ringgit yang sedang dibicarakan di Mahkamah Tinggi Shah Alam.

Dalam kea di Shah Alam, dia berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.


10,000 lampu tanglung tak boleh tenggelamkan identiti MALAYsia

Kenapa negara ini perlu ditenggelami lampu tanglung? Kenapa negara Malaysia perlu menjadi seperti negara China ketika tiba Tahun baharu Cina. Apa semua ini?

Saya begitu teruja membawa artikel bapak ultra kiasu dalam portal Malaysiakini bertajuk “Menyalakan 10,000 Tanglung Sutera Merah” di Jalan Raja Uda, Butterworth menjelang sambutan Tahun Baharu Cina.

Bapak ultra kiasu tidak semena-mena berkata, 10 ribu tanglung menandakan berakhirnya pandemik COVID19 dan kebanggaan menjadi anak Malaysia.
Apa kaitan dengan lampu tanglung dengan semua ini, melainkan mahu menonjolkan kehebatan keunggulan sesuatu bangsa seperti Yahudi.

Kenapa negara ini perlu ditenggelamkan identiti sebegini? Seolah-olah negara ini tidak ada jati diri dan identiti?

Ketika Tahun Baharu Islam dan Raya puasa pun lampu ketupat tidak sebanyak tanglung.

Sudah buta Majlis Bandaraya Pulau Pinang untuk membenarkan semua ini berlaku?

Ini bukan Hong Kong, tetapi MALAYsia, perkataan Malay itu, atau Melayu itu masih wujud. Itulah identiti yang tidak boleh ditenggelamkan oleh lampu tanglung.

Kenapa 10,000 lampu tanglung, negara ini bukan Hong Kong.

Pelik, ia dilakukan di sepanjang nama jalan, Jalan Raja Uda, dipenuhi 10 ribu tahun bagi mengalu-alukan kedatangan tahun baharu Cina dan berakhirnya pandemik COVID19. Ini kepercayaan tidak logik langsung dan tidak boleh diterima akal. Kenapa hanya lampu tanglung yang sinonim dengan Cina.

Kenapa identiti negara perlu ditenggelamkan oleh lampu tanglung?

Negara Brunei tidak membenarkan sama sekali perkara ini berlaku walaupun di sana ada 30 peratus Cina. Brunei tidak boleh tenggelam dengan identiti minoriti. Negara Brunei ada jati diri dan identiti, tanpa menafikan hak bukan Islam Cina, tetapi berpada-pada.

Benar, negara ini ada sejarah interaksi dengan China, India, Arab dan Barat. Tetapi negara tidak boleh berubah identiti jadi negara China, India atau Arab, apabila ada perayaan tertentu.

Identiti negara ini adalah Melayu Bumiputera.

Mana boleh dipenuhi dengan semua tanglung 10 ribu di Jalan Raja Uda dan bandaraya Pulau Pinang.

Ini tidak betul. Kenapa ultra kiasu begitu berani melakukannya.

Kata bapak ultra kiasu ini, majlis menyalakan 10,000 tanglung sutera merah di Butterworth, bukan sahaja penting kerana Jalan Raja Uda adalah satu-satunya jalan di Malaysia–dan mungkin di dunia–yang ada 10,000 tanglung untuk menyambut kedatangan Tahun Baru Cina dua minggu lagi.

Acara ini juga menandakan berakhirnya pandemik Covid-19 dan bermulanya usaha untuk menetapkan semula hala tuju negara supaya semua rakyat Malaysia di seluruh dunia dapat berbangga menjadi anak Malaysia

Berbangga menjadi anak Malaysia bukan dengan menggantung lampu tanglung telah menjunjung Perlembagaan dan Rukun Negara. Inilah yang seharus menjadi kebanggaan anak Malaysia, bukan lampu tanglung.

Apa kaitan lampu tanglung dengan kebanggaan menjadi anak Malaysia. Ini kebanggaan menjadi anak Cina, bukan anak Malaysia.

Saya sebagai orang Cina, tidak menolak lampu tanglung, tetapi biarlah berpada-pada, jangan campur aduk dengan kepercayaan sesat sebegini. Ia seolah-olah majlis rasis.

Kenapa tidak sponsor lampu ketupat ketika Raya Puasa atau Tahun Baharu Hijrah.

Paling pelik, bapak ultra kiasu kata, selama hampir tiga minggu sejak 17 Disember 2022, kita mencatatkan kes dan kematian akibat Covid-19 dalam julat tiga dan satu angka – jauh berbeza dengan apa yang disaksikan semasa Muhyiddin Yassin meletakkan jawatan sebagai perdana menteri pintu belakang pada Ogos 2021.

Apa kaitan dengan tanglung? Tanglung tidak boleh merubah semua ini. Allah Yang Maha Kuasa yang boleh merubah semua ini, bukan lampu tanglung.

Ultra kiasu rasis ini tidak sepatutnya mengeluarkan kenyataan sebegini dalam sebuah negara majoriti Melayu Bumiputera dan Islam.

Paling tidak boleh diterima, apak ultra kiasu kata, majlis malam itu adalah petanda untuk mengalu-alukan kedatangan era baharu, yang rakyat dalam dan luar negara berbangga sebagai anak Malaysia dan tidak lagi malu kerana Malaysia dikaitkan dengan kleptokrasi dan salah guna kuasa sebelum ini.

Apa kaitan dengan menenggelamkan bandar dengan lampu tanglung kleptokasi? Melainkan untuk menghidup satu bangsa agar menjadi dominan. Ini budaya Yahudi.

Ini kenyataan orang tua baoak ultra kiasu yang tidak masuk akal. Saya harap majlis bandaraya Pulau Pinang, mengambil tindakan agar negara ini tidak tenggelam identiti minoriti.

Tidak dinafikan Malaysia adalah titik pertemuan empat tamadun hebat dunia – Melayu/Islam, Cina, India, dan Barat.

Benar, kita perlu ambil pengajaran dan nilai-nilai yang terbaik dari keempat-empat tamadun ini, tetapi jangan sampai tenggelam identiti dan jati diri negara

Apakah negara perlu negara negara satu bangsa apabila tiba tahun baharu?

Apakah tanda negara bertaraf dunia dengan menggantungkan tanglung? Cetek sungguh pengetahuan bapak ultra kiasu yang semakin merepek ini.

Mahu menjadi negara bertaraf dunia, anak Malaysia mesti menjunjung dasar negara, perlembagaan, Rukun Negara, bahasa negara, agama negara dan sebagainya. Inilah sebenarnya anak Malaysia, bukan tanglung.

Mohd Ridhuan Tee Abdullah
Penganalisis politik dan pendakwah

Tulisan ini adalah pandangan peribadi penulis yang dipetik dari laman Facebook beliau dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Lebih 4.10 juta terima suntikan dos penggalak sehingga semalam

Kementerian Kesihatan Malaysia (KKM) memaklumkan seramai 4,107,585 individu yang layak telah menerima dos penggalak sejak program suntikan itu dimulakan Oktober lalu hingga semalam.

Pemberian dos penggalak bertujuan meningkatkan semula imuniti tubuh bagi mengurangkan risiko jangkitan Covid-19, susulan kajian mendapati keberkesanan semua jenis vaksin dalam melawan virus itu semakin menurun.

Ketua Pengarah Kesihatan Tan Sri Dr Noor Hisham Abdullah dalam kenyataan semalam mengingatkan orang ramai supaya sentiasa peka dengan panggilan daripada KKM untuk menerima suntikan dos penggalak.

“Bagi mempercepatkan lagi pemberian dos penggalak ini, KKM memberi pemakluman kepada penerima dos penggalak dengan penghantaran tarikh temujanji melalui khidmat pesanan ringkas (SMS) atau melalui aplikasi MySejahtera,” katanya.

KKM telah meluluskan pemberian dos penggalak Covid-19 sejak November 2021, dimulakan dengan kelompok tertentu yang menjadi keutamaan iaitu individu berusia 40 tahun dan ke atas; individu berusia 18 tahun dan ke atas yang mempunyai komorbiditi; penghuni dan petugas di Pusat Jagaan Kesihatan Jangka Panjang; ibu mengandung; dan individu dengan keperluan ke luar negara.

“Sekiranya terlepas tarikh temujanji yang diberikan, adalah disarankan agar menghadirkan diri ke Pusat Pemberian Vaksin (PPV) terdekat untuk pendaftaran senarai menunggu,” katanya.

Sementara itu, sehingga semalam 97.4 peratus atau 22,799,234 populasi dewasa di Malaysia telah lengkap divaksinasi, manakala 23,110,692 atau 98.7 peratus lagi menerima sekurang-kurangnya satu dos daripada vaksin dua dos atau vaksin dos tunggal.

Pada masa sama, seramai 2,729,919 atau 86.7 peratus remaja berusia 12 hingga 17 tahun telah melengkapkan suntikan vaksin masing-masing, sementara 89.9 peratus atau 2,829,924 lagi menerima sekurang-kurangnya satu dos.

Keseluruhannya sebanyak 55,383,495 dos vaksin diberikan sejak Program Imunisasi Covid-19 Kebangsaan (PICK) dilancarkan 24 Februari lalu sehingga semalam.

Daripada jumlah itu, 78.2 peratus atau 25,529,153 individu telah lengkap divaksinasi, manakala 79.5 peratus atau 25,940,616 lagi menerima sekurang-kurangnya satu dos.


4,083 jangkitan baharu, 11 lagi kes disah Omicron

Sebanyak 4,083 jangkitan baharu Covid-19 dikesan dalam tempoh 24 jam sehingga 12 tengah hari tadi di seluruh negara, turun 280 kes berbanding 4,363 kes semalam.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadikan kumulatif positif sejak awal tahun lalu hingga semalam sebanyak 2,715,847 kes.

Mengikut rekod Kementerian Kesihatan di dalam laman sesawang Covidnow, sehingga semalam 2,625,245 pesakit dilaporkan telah sembuh, manakala kematian sebanyak 31,044 kes.

Dalam kenyataan media hari ini, beliau turut memaklumkan 11 lagi kes jangkitan Covid-19 telah disahkan varian Omicron, menjadikan kumulatif varian itu sebanyak 13 kes.

“Daripada 18 kes yang disyaki berkemungkinan varian Omicron seperti yang diumumkan oleh Menteri Kesihatan, Khairy Jamaluddin pada 16 Disember 2021, 11 kes telah disahkan varian Omicron.

“Kesemua 11 kes varian Omicron yang dilaporkan ini adalah kes import iaitu masing-masing tiga kes dari United Kingdom, dan Amerika; masing-masing dua dari Nigeria dan Arab Saudi, serta satu kes dari Australia,” katanya.

Dr Noor Hisham berkata sembilan kes adalah warganegara Malaysia manakala dua adalah warganegara Nigeria.

“Lapan kes mempunyai gejala namun hanya pada tahap kategori 2, dan tiga lagi kes tidak bergejala. Lima kes telah menjalani kuarantin di rumah manakala enam kes menjalani kuarantin di stesen kuarantin.

“Kesemua kes ini sedang dalam siasatan lanjut bagi mengenal pasti punca jangkitan dan kontak rapat,” katanya.

Menurutnya tujuh lagi sampel bagaimanapun tidak dapat disahkan varian Omicron memandang ujian jujukan genom penuh tidak berjaya dijalankan.
“Ini disebabkan tahap viral load yang rendah dalam sampel-sampel yang diterima. Ketujuh-tujuh sampel didapati mempunyai nilai kitaran ambang (CT value) yang tinggi iaitu enam sampel dengan CT value melebihi 30 dan satu sampel mempunyai CT value 28.47.

“Ini sekali gus menjadikan jumlah kumulatif kes import yang disahkan varian Omicron adalah 13 kes. Dalam pada itu, Institut Penyelidikan Perubatan (IMR) juga telah mengesan 13 lagi kes import yang menunjukkan kemungkinan varian Omicron pada 17 Disember 2021 dan kini sedang menunggu keputusan pengesahan daripada jujukan genom penuh (WGS),” katanya.


86 anggota wanita ATM sertai misi pengaman PBB di Lubnan hari ini

Sebelas pegawai dan 75 anggota wanita Angkatan Tentera Malaysia (ATM) tampil kumpulan paling ramai yang dihantar menyertai misi pengaman Pasukan Interim Pertubuhan Bangsa-Bangsa Bersatu di Lubnan (UNIFIL).

Penghantaran kumpulan pertama Batalion Malaysia 850-9 (MALBATT 850-9) ke Lubnan hari ini dilakukan Menteri Kanan Pertahanan, Datuk Seri Hishammuddin Hussien di Pangkalan Tentera Udara Diraja Malaysia (TUDM) Subang hari ini, menggunakan pesawat Malaysia Airlines.

“Terima kasih kepada seluruh anggota keluarga MALBATT 850-9 yang telah memberi restu dan membenarkan suami, isteri, anak, abang atau adik untuk melaksanakan misi di luar negara.

“Restu inilah sebenarnya tulang belakang kepada kehebatan anggota dan keunggulan ATM khususnya pasukan MALBATT selama ini,” kata Hishammuddin yang memberi jaminan kebajikan ahli keluarga anggota MALBATT 850-9 akan sentiasa terjaga dan terpelihara.

Beliau berkata pegawai dan anggota yang dihantar kali ini akan berada di Lubnan selama setahun, berbanding enam bulan sebelum ini.

Menurutnya, MALBATT 850-9 diatur gerak ke Lubnan secara berperingkat bermula hari ini dan bakal menggantikan MALBATT 850-8 yang akan tamat operasi 12 bulan pada 13 November ini.

“Kekuatan keseluruhan MALBATT 850-9 ialah seramai 854 orang iaitu 83 pegawai dan 771 anggota LLP diketuai Kolonel Megat Maz Ardi Nohuddin selaku Komander MALBATT 850-9,” katanya.

Hishammuddin berkata, pasukan itu akan ditempatkan di dua penempatan tetap iaitu Kem Ma’rakah dan Kem Tibnin yang akan melaksanakan tugas serta operasi diberikan oleh UNIFIL.

“Tahun ini, pasukan MALBATT 850-9 sekali lagi disertai Angkatan Bersenjata Diraja Brunei dengan kekuatan 30 anggota. Ia adalah hasil hubungan serumpun yang erat serta kerjasama pertahanan akrab antara Malaysia dan Brunei sejak sekian lama,” katanya.

Mengulas pembabitan anggota wanita ATM dalam misi itu, beliau berkata ia adalah pengiktirafan selain bukti keupayaan dan kredibiliti anggota wanita ATM, dan selari dengan keperluan semasa UNIFIL yang sememangnya memerlukan lebih ramai pembabitan anggota wanita bagi melaksanakan tugasan berkaitan.

“Saya juga kagum apabila dimaklumkan bahawa buat pertama kalinya pasukan MALBATT akan disertai seorang pegawai awam daripada Bahagian Kewangan Kementerian Pertahanan iaitu Farah Zamirah Farush Khan,” katanya.


Kleptokrat kembali berkuasa jika UMNO menang PRN Johor, kata Dr Mahathir

Tun Dr Mahathir Mohamad bimbang jika UMNO dan Barisan Nasional (BN) menang pada Pilihan Raya Negeri (PRN) Johor nanti, ia akan membuka laluan kepada kumpulan Kluster Mahkamah dan kleptokrat kembali berkuasa.

Mantan Perdana Menteri dua kali itu berkata kesan PRN Johor kepada Pilihan Raya Umum Ke-15 amat besar, ia tidak boleh dipandang remeh pengundi dan mereka perlu mengambil tanggungjawab untuk mengelak kerosakan dilakukan kumpulan penjenayah tersebut.

“Tujuan mereka ialah untuk memperkukuhkan kedudukan mereka di negeri-negeri sebagai langkah awal sebelum PRU-15.

“Perancangan mereka ialah apabila menang di pilihan raya umum nanti, mereka akan dapat mengguna kedudukan untuk menyelesai kes-kes salah guna kuasa, pencurian wang dan harta rakyat,” katanya dalam satu perutusan surat hari ini.

Walaupun tiada calon kluster mahkamah dan kleptokrat bertanding pada PRN Johor, namun Dr Mahathir berkata calon yang diletak UMNO dan BN bertanding akan memberi kekuatan kepada kumpulan tersebut untuk kembali berkuasa.

“Memang benar, tetapi mereka yang bertanding di atas tiket UMNO dan Barisan Nasional akan memberi kekuatan kepada kluster mahkamah dan kleptokrat.

“Jadi amatlah penting pilihan yang dibuat, selain memberi kebaikan kepada rakyat, tidak akan merugikan bangsa, agama dan tanah air,” katanya.

Justeru, beliau menyeru kepada semua pengundi Johor untuk membuat pilihan terbaik pada PRN Johor kerana setiap undi menentukan parti mana yang akan menerajui kerajaan negeri itu.

PRN Johor akan menjadi medan untuk penampilan sulung Pejuang selepas memutuskan untuk tidak bertanding dalam PRN Melaka pada November lalu kerana berpendirian itu bukan masa sesuai untuk mengadakan sebarang pilihan raya kerana negara masih lagi berdepan dengan risiko penularan Covid-19.


Thailand rekod 27,560 kes Covid-19 menjelang kelonggaran sekatan esok

Thailand melaporkan jumlah rekod jangkitan baharu Covid-19 pada Khamis (31 Mac), sehari sebelum peraturan kemasukan untuk pelancong asing ke negara itu ditetapkan berkuat kuasa, esok.

Kementerian Kesihatan Awam (PHM) mengesahkan 27,560 kes baharu dan 85 kematian Covid-19 dalam tempoh 24 jam lalu. Jangkitan itu termasuk 61 kes import, kata PHM itu di laman webnya.

Jumlah itu menjadikan kumulatif positif Covid-19 di Thailand mencecah 3,628,347, dengan 3,356,447 daripadanya telah pulih, 246,770 masih di hospital dan 25,130 meninggal dunia.

Bermula Jumaat, pengembara asing tidak lagi perlu membawa sijil pra-perjalanan bebas Covid kerana negara Asia Tenggara yang bergantung kepada sektor pelancongan itu berusaha menarik lebih ramai pelancong bagi membantunya memulihkan semula ekonomi terjejas akibat pandemik Covid-19 sejak 2020 lalu.

Pelawat luar negara bagaimanapun, masih perlu menjalani ujian RT-PCR semasa ketibaan dan ujian antigen yang diurus sendiri pada hari kelima.

Peningkatan kes hari ini menyusul perayaan Songkran, sambutan tahun baharu Thai, mulai 13 April dengan pihak berkuasa memberi amaran supaya orang ramai berusaha mengelak perhimpunan besar-besaran dan acara percikan air tradisional.

Negara itu telah menyediakan pelan bagi mengklasifikasikan wabak Covid-19 sebagai endemik dalam beberapa bulan akan datang, tetapi kemajuan ke arah itu akan bergantung terlebih dahulu dalam mengawal wabak semasa, kata Perdana Menteri Prayut Chan-o-cha.

Data Worldometer, menunjukkan kes positif yang disahkan di seluruh dunia meningkat kepada 487.16 juta pada Khamis, 422.35 juta daripadanya telah pulih, 58.65 juta kes aktif (58,386 dalam keadaan kritikal) dan 6.16 juta pesakit meninggal dunia. – Agensi


Syed Saddiq diberi amaran terakhir

Ahli Parlimen Muar Syed Saddiq Syed Abdul Rahman yang berdepan pertuduhan pecah amanah jenayah (CBT) dan penyalahgunaan dana diberi amaran terakhir supaya tidak berkongsi atau membuat ulasan di media sosial berhubung kes itu selama mana ia sedang dibicarakan di mahkamah.

Pesuruhjaya Kehakiman Datuk Azhar Abdul Hamid turut memberi peringatan sama kepada pihak pendakwaan.

Beliau memberi kata dua itu setelah Timbalan Pendakwa Raya Datuk Wan Shaharuddin Wan Ladin memaklumkan kepada Mahkamah Tinggi berhubung laporan polis yang difailkan semalam berkaitan catatan Twitter daripada akaun tertuduh mengenai keterangan mahkamah membabitkan bekas Penolong Bendahari Pemuda Bersatu – Armada – Rafiq Hakim Razali, iaitu saksi dalam perbicaraan kes itu.

“Saya masih ingat Hakim Mohamed Zaini Mazlan juga pernah mengulas perkara sama sebelum ini, dan turut menasihatkan tentang perkara ini. Jadi biarlah ini menjadi amaran terakhir kepada semua pihak untuk tidak membuat ulasan sedemikian lagi,” kata Azhar merujuk kepada hakim lain.

Wan Shaharudin sebelum ini berkata pihak pendakwaan sedang mempertimbangkan untuk mendakwa Syed Saddiq kerana menghina mahkamah berhubung tweet itu.

Tetapi peguam bela Gobind Singh Deo menjelaskan bahawa siaran media sosial yang menjadi perbalahan itu hanyalah tweet semula daripada orang lain dan beliau telah memberitahu Syed Saddiq untuk mengeluarkannya daripada akaun Twitternya, dan kemudian dipatuhi tertuduh.

“Ia tidak disengajakan dan dia memadamkannya dan saya memberitahunya bahawa ini adalah sesuatu yang dia tidak boleh lakukan. Kami telah mengambil perhatian sepenuhnya mengenai perkara ini dan saya ingin mengulangi bahawa tweet itu bukan miliknya, ia adalah tweet semula,” kata Gobind memetik laporan MalayMail.

Syed Saddiq, yang berada di kandang tertuduh, memohon maaf kerana menyebarkannya ke media sosial.

Mahkamah sepatutnya mendengar hujah berhubung usaha pembelaan untuk mendakwa Rafiq sebagai saksi hari ini.

Gobind berhujah bahawa pihak pendakwaan mengambil keterangan daripada kenyataan lisan dan kemudian meminta Suruhanjaya Pencegahan Rasuah Malaysia (SPRM) atau pihak ketiga menulis kenyataan Rafiq yang akan dikemukakan di mahkamah.

Gobind menambah bahawa pihak pembelaan tidak mempunyai salinan kenyataan Rafiq dan hanya boleh mendapatkan keterangannya melalui pemeriksaan balas di mahkamah, yang mana kenyataan bercanggah itu telah muncul.

Beliau berhujah bahawa ia adalah satu penyalahgunaan proses mahkamah.

Bagaimanapun, Wan Shaharuddin membantah sambil menjelaskan bahawa keterangan lisan diperoleh daripada kenyataan Rafiq dan oleh itu boleh diterima oleh mahkamah.

Azhar menangguhkan perbicaraan kepada 18 Julai.


Vaksin AstraZeneca ‘selamat’, kata seorang Menteri UK

Seorang Menteri Kerajaan United Kingdom (UK) memberi jaminan vaksin AstraZeneca ‘selamat’ digunakan walaupun ujian penggunaan vaksin Covid-19 tersebut ke atas kanak-kanak ditangguhkan semalam bagi memberi ruang siasatan berhubung dakwaan berlaku pembekuan darah dikalangan orang dewasa yang mengambil vaksin tersebut.

Universiti Oxford mengatakan tidak isu keselamatan yang timbul daripada ujian yang dijalankan terhadap kanak-kanak seperti didakwa.

Bagaimanapun, saintis sedang menunggu lebih banyak maklumat dari Badan Pengawalseliaan Produk Ubat dan Kesihatan (MHRA) sebelum meneruskan vaksinasi.

Menteri Perniagaan Kecil Paul Scully dipetik berkata dalam Sky News:

“Vaksin AstraZeneca selamat, ia sudah menyelamatkan ribuan nyawa.

“Berjuta-juta orang di UK dan seluruh dunia diselamatkan. Oleh itu, mesej saya jelas jika anda dipelawa mengambil vaksinasi sila ambil, kerana itu adalah jalan keluar dari wabak ini, itulah cara untuk menyelamatkan nyawa … tetapi juga memulihkan ekonomi kita dan dapat kembali ke kehidupan normal.”

Penilaian kini sedang dijalankan ke atas vaksin tersebut yang dikatakan menjadi punca kepada pembekuan darah di otak manusia.


MPN gesa SOP buka sempadan dilonggar, mudahkan kemasukan

Kementerian Kesihatan (KKM) sedang memperhalusi prosedur operasi standard (SOP) bagi pembukaan semula sempadan yang kemudian akan dibentangkan bagi mendapatkan kelulusan Kabinet.

Pengerusi Majlis Pemulihan Negara (MPN) Tan Sri Muhyiddin Yassin berkata perkara itu dimaklumkan oleh Menteri Kesihatan Khairy Jamaluddin pada mesyuarat MPN hari ini.

“Majlis mengambil maklum pihak KKM dalam proses akhir untuk memuktamadkan SOP bagi pembukaan sempadan negara untuk persetujuan Jemaah Menteri.

“Pengumuman pembukaan sempadan akan dibuat dalam masa yang terdekat. Ini juga kita bangkitkan semula kerana mesyuarat MPN yang lepas, kita telah mengemukakan cadangan supaya sempadan negara ini dibuka dengan segera… waktu itu diputuskan pada satu hari bulan Mac,” katanya pada sidang media selepas mesyuarat MPN, hari ini.

Pada masa sama Muhyiddn yang juga bekas Perdana Menteri berharap SOP pembukaan sempadan yang disediakan itu lebih longgar supaya tidak memberi kesan membebankan kepada pengembara luar untuk masuk ke Malaysia.

“Saya harap (SOP) adalah lebih longgar, lebih mudah supaya tidak akan membawa kesan kepada pembukaan sempadan. Lagi cepat dibuka bagi saya adalah amat baik untuk pemulihan ekonomi negara. Jadi saya harap pengumuman ini akan dibuat dalam tempoh yang tidak berapa lama lagi.

“Dalam mesyuarat kita yang lalu telah dinyatakan kenapa MPN menggesa supaya sempadan itu dibuka seberapa cepat yang boleh. Itu kita sendiri di MPN yang buat, bukan saya tapi ahli-ahli majlis buat keputusan.

“Dan saya sampaikan waktu itu dicadangkan 1 Mac kerana waktu itu pun kementerian termasuk KKM dan lain pun berpendapat boleh dibuka. Walaupun begitu apa pun keputusannya ialah kerajaan,” katanya.

Muhyiddin berkata lebih cepat sempadan dibuka maka adalah lebih baik kepada negara kerana dapat mengurangkan kos yang terpaksa ditanggung selain mampu menambah pendapatan dari sudut pelancongan.

“Cepat buka untung pada Malaysia adalah amat banyak. Jadi negara-negara lain sebagaimana kita tahu dah diumum… Australia sudah buka hari ini. sedangkan Australia ke belakang daripada Malaysia dari segi proses vaksinasi… mereka masih lagi belum selesai.

“Kita dah selesai… antara negara top ten in the world yang berjaya menguruskan soal itu. Tapi bila proses nak buka sempadan… pilihan kita agak lambat. Ini MPN memberikan pandangan. Ini kalau lambat, kesannya adalah tidak baik bagi kita, merugikan negara.

“Soal Covid seluruh dunia menghadapi masalah. Tetapi di Malaysia nampaknya walaupun kes meningkat, tadi diberi penerangan oleh menteri dan juga oleh Ketua Pengarah Kesihatan, dia mampu menguruskan kes… kes yang berat mungkin tidak berapa banyak…0.2 peratus.

“Jadi bermakna apa pun situasi dia boleh diurus. So kalau dah boleh urus apa jadi masalah? Orang luar datang ke negara kita biasanya kena buat PCR dulu masuk… okeylah. Dia belanja lepas itu dia balik.

“Jadi saya tak nampak kenapa kita harus mengambil langkah yang agak lambat. Apa pun ini kita telah ulang, pandangan kitalah supaya perkara itu diberikan perhatian. Jadi termasuklah soal isu Langkawi.

“Sebenarnya cadangan awal dulu lepas Langkawi nak buka lain-lain pulau… juga sempadan di selatan dengan negara jiran. Negeri yang paling terkesan teruk. Oleh sebab ada sekatan dan halangan di sempadan kita itu ialah Johor,” katanya.

Menjawab soalan, Muhyiddin berkata sekiranya sempadan dibuka sepenuhnya maka skim Laluan Perjalanan Lengkap Vaksin (VTL) tidak diperlukan lagi.

Beliau juga menjelaskan peraturan supaya pengembara luar melakukan ujian saringan setiap hari tidak sesuai kerana akan menyusahkan pelancong untuk datang ke Malaysia.

“Macam isu kuarantin, isu ujian. Ini biasa berbangkit. Kalau boleh masuk tapi diuji macam ke Langkawi. Dimaklum tadi. Tiap-tiap hari kena test… saya pun tak nak pergi sana kalau saya orang asing. Kena tiap-tiap hari kena test… kita kena bayar,” katanya.


Skuad hoki negara juga wajar diberi imbuhan layak ke Piala Dunia

Perdana Menteri Datuk Seri Ismail Sabri Yaakob baru-baru ini selepas skuad bola sepak negara, Harimau Malaya melayakkan diri ke Sukan Asia 2023 mengumumkan kerajaan menimbang untuk memberi imbuhan dan majlis keraian sebagai tanda penghargaan.

Jika skuad bola sepak negara melayakkan diri ke Sukan Asia, tidak kurang hebatnya juga skuad hoki senior negara yang layak ke Piala Dunia 2023. Jadi adakah hanya skuad bola sepak diberikan penghargaan walhal jika dibandingkan, Piala Dunia adalah tahap tertinggi dalam mana-mana acara sukan?

Wajarkah hanya skuad Harimau Malaya sahaja diberikan penghargaan tetapi tidak skuad hoki negara, The Speedy Tigers.

Bagi pemerhati sukan negara, Zakaria Ab Rahim menyifatkan kejayaan skuad hoki negara tidak boleh dipandang ringan kerana mereka juga membanggakan negara hasil usaha keras mara ke saingan Piala Dunia.

“Seperti mana kejayaan Harimau Malaya layak ke pusingan akhir Piala Asia 2023, saya pasti rakyat Malaysia juga berbangga dengan kejayaan skuad hoki negara mara ke Piala Dunia 2023.

“Cuma, mengapa hanya skuad Harimau Malaya yang dipertimbangkan untuk menerima imbuhan? Sewajarnya imbuhan juga diberikan kepada skuad hoki negara atas kejayaan mereka.

“Pasukan hoki negara masuk final Piala Asia, jadi naib juara Asia, layak ke Piala Dunia 2023 dan berada pada ranking ke-10 dunia tetapi mana imbuhan kepada mereka? Malah, tidak ada pemimpin negara atau wakil daripada pihak Kementerian Belia dan Sukan (KBS) hadir pada final berkenaan,” katanya dipetik portal.

Bagaimanapun, Ismail Sabri sudah memberikan komitmennya untuk mengadakan perbincangan dengan Konfederasi Hoki Malaysia (KHM) dalam menentukan bentuk pemberian imbuhan kepada Speedy Tigers.

Langkah tersebut dilihat sebagai terbaik kerana tidak seharusnya skuad hoki negara diabaikan dan dipandang sepi oleh kerajaan.

“Skuad hoki negara sememangnya wajar menerima imbuhan daripada pihak kerajaan kerana mereka perlu melakukan persediaan rapi bagi mengharungi saingan Piala Dunia tahun depan.

“Antara persediaannya adalah dengan mengadakan perlawanan persahabatan menentang beberapa pasukan handalan dunia atau pasukan dari luar negara bagi menguji kemampuan Malaysia.

“Jadi saya harap semua pihak perlu serius dalam isu melibatkan imbuhan ini kerana ia dikhuatiri boleh mempengaruhi semangat atau persediaan atlet atau pemain negara untuk beraksi kelak,” kata Ismail Sabri.

Pada masa sama, Zakaria mengharapkan KBS dapat melihat semula keutamaan dalam memberikan imbuhan khususnya bagi prospek jangka masa panjang.

“KBS perlu kaji semula keutamaan untuk memberikan imbuhan. Jika mahu beri imbuhan, bukan kepada pemain tetapi kepada pasukan. Beri imbuhan kepada pasukan Bawah 17 tahun (B-17), rata-ratanya pelajar sekolah yang sedang bersiap untuk layak ke Piala Dunia B-17.

“Mereka adalah prospek ke Piala Dunia 2030, itu pun kalau serius nak ke Piala Dunia,” jelasnya yang pernah memegang tugas selaku pengurus skuad bola sepak Selangor.

Terdahulu, Ismail Sabri memaklumkan pihak kerajaan sedia mempertimbangkan ganjaran kepada Harimau Malaya atas kejayaan layak ke pusingan akhir Piala Asia 2023.


Urus masalah ekonomi rakyat fokus PN selepas jadi kerajaan, bukan soal bebaskan diri

Fokus Perikatan Nasional (PN) jika diberi mandat membentuk kerajaan selepas Pilihan Raya Umum Ke-15 (PRU-15) adalah bagi menguruskan masalah rakyat, khususnya isu kebajikan dan ekonomi negara.

Pengerusinya, Tan Sri Muhyiddin Yassin memberi jaminan kerajaan baharu yang dibentuk tidak akan memikirkan cara untuk membebaskan diri daripada kes mahkamah sebaliknya keutamaan adalah berhubung isu kebajikan rakyat yang sedang bergelut dengan kesempitan hidup akibat keadaan ekonomi yang tidak menentu.

“Perkara utama jika Perikatan Nasional menjadi kerajaan adalah soal menguruskan masalah rakyat, bukan soal bagaimana nak bebaskan diri daripada mahkamah… Itu bukan.

“Macam mana diamanahkan oleh rakyat, kita mesti laksanakan dan mesti dibuat secara cepat kerana kalau lambat, banyak lagi akan masalah timbul,” katanya semasa Himpunan Penyatuan Ummah yang diadakan di Kelantan malam tadi.

Jelas Muhyiddin yang juga Presiden Bersatu, situasi ekonomi negara dijangka berdepan cabaran memandangkan dunia sedang menuju kemelesetan ekonomi dan sekiranya tidak diurus dengan baik, dibimbangi ia bakal memberi kesan lebih buruk kepada rakyat.

“Tahun hadapan dijangka seluruh dunia akan hadapi satu situasi kemelesetan, kemerosotan ekonomi yang jatuh, lebih teruk daripada tahun ini.

“Dan Malaysia tidak terkecuali, sebab itu saya kata yang penting pentadbiran kerajaan baru nanti bagi fokus tentu saya nak kata kat sini antara fokus yang paling utama di sini ialah soal nak menyelamatkan rakyat yang sudah tertekan dengan masalah pendapatan yang sudah jatuh tidak ada pekerjaan,” katanya lagi.

Terdapat petanda yang sudah menunjukkan negara bakal berdepan situasi yang agak mencabar pada tahun depan, oleh itu Muhyiddin menggesa agar rakyat memilih kerajaan yang betul-betul mempunyai kemampuan untuk menguruskan keadaan negara semasa keadaan sukar.

“Harga barang yang melambung, inflasi yang begitu tinggi, ringgit yang sudah jatuh. Semua ni petanda-petanda yang tidak baik.

“Bagaimana kita nak menguruskan? Itu akan menjadi keutamaan kerajaan insya-Allah,k alau kita menang pilihan raya yang akan datang ini… Sebab itulah bagi saya banyak lagi yang kita nak buat,” ujarnya lagi.

Selain menguruskan ekonomi, Muhyiddin juga memberi jaminan peluang pekerjaan kepada golongan anak muda akan menjadi tumpuan kerajaan yang baharu akan dibentuk nanti.

Muhyiddin juga menyentuh berhubung royalti minyak kepada kerajaan negeri Kelantan dan memberi jaminan akan ditunaikan sekiranya kerajaan PN kembali memerintah negara kembali.

“Royalti minyak, kita bagi sepenuh-penuhnya. Tidak akan dipersoalkan lagi.

“Sebanyak empat ratus juta, kalau tak silap saya yang telah pun kita serahkan kepada kerajaan di Kelantan pada 2020 dan 2021 lalu,” katanya lagi.


Kerajaan campuran akan dapat untung politik jika Najib diampunkan

UMNO sudah memulakan langkah untuk membebaskan bekas Presiden mereka yang sedang terpenjara dengan mengumumkan pendirian untuk membuat pengampunan kepada Yang di-Pertuan Agong.

Langkah memohon pengampunan tersebut dibuat walaupun tidak sampai setahun Datuk Seri Najib Razak bergelar banduan, malah tidak sampai beberapa bulan baharu kerajaan campuran dibentuk antara Pakatan Harapan (PH) dengan UMNO.

Lebih menghairankan lagi, langkah permohonan pengampunan itu dilihat dibuat dengan tergesa-gesa dan pastinya membimbungkan kerana banyak isu melibatkan kebajikan dan kepentingan rakyat gagal ditangani dengan baik kerajaan campuran.

Sepatutnya kerajaan campuran mencari jalan segera dan berkesan dalam mencari penyelesaian isu dihadapi rakyat, bagaimanapun nampaknya kerajaan ketika ini lebih berminat mencari jalan untuk membebaskan Najib daripada penjara.

Ironinya, pendakwaan terhadap Najib bermula pada 2018 selepas kejatuhan kerajaan Barisan Nasional (BN)-UMNO oleh PH, tetapi nampaknya kini selepas menjadi kerajaan semula pada 2023 mahu membebaskan pula bekas Perdana Menteri yang sedang berdepan beberapa perbicaraan kes di mahkamah.

Perlu diingat, terdapat kes mahkamah yang sedang berlangsung melibatkan Najib dan hukuman bersabit kes penyelewengan SRC International Sdn Bhd pada tahun lalu hanya baharu satu kes dihadapinya.

Persoalannya kini, adakah wajar diberikan pengampunan seperti yang dimohon UMNO pada ketika masih terdapat beberapa kes yang sedang dibicarakan?

Bagaimana jika selepas ini Najib disabitkan bersalah dalam beberapa kes yang sedang dibicarakan di mahkamah, adakah setiap kali Najib didapati bersalah dan disabitkan hukuman, UMNO akan memohon pengampunan?

Jika senario ini berlaku, berapa kali nampaknya UMNO perlu memohon pengampunan bagi pihak Najib?

Namun, sekiranya Najib dibebaskan selepas mendapat pengampunan, ia dijangka akan memberi keuntungan politik kepada kerajaan campuran dan boleh stabil sehingga habis penggal nanti.

Sekurang-kurangnya kerajaan campuran tidak akan berdepan tekanan daripada UMNO yang boleh mengulangi episod menarik sokongan semasa pentadbiran kerajaan sebelum ini sehingga terjatuhnya kerajaan ketika sedang berdepan krisis kesihatan, Covid-19.

Walaupun kerajaan campuran dapat kekal berkuasa, daripada segi moralnya pemerintah sekarang seakan sudah hilang pedoman dan tidak lagi berpaksikan kepada prinsip integriti yang mereka laungkan sebelum ini apabila sanggup menggadaikan prinsip demi semata-mata mahu menjadi kerajaan.

Segala moral integriti dan prinsip ketelusan yang diperjuangkan selama ini oleh PH sudah digadai atas alasan kononnya untuk kestabilan politik tetapi realitinya ia adalah semata-mata demi nafsu politik tanpa menghiraukan lagi norma asas sebuah kereajaan yang bersih.

Melanggar prinsip integriti dan ketelusan bukan satu yang luar biasa bagi kerajaan campuran ini apabila sejak daripada awal-awal lagi sudah membelakanginya, jika tidak masakan seorang yang berdepan puluhan pertuduhan kes mahkamah boleh dilantik menjawat jawatan tertinggi dalam kerajaan.

Daripada awal lagi contoh tidak baik sudah diberikan oleh kerajaan campuran ini dan tidak ada apa lagi yang boleh diharapkan rakyat terhadap pentadbiran ketika ini.

Pengampunan Najib akan memberikan untung atau laba politik kepada sang penguasa untuk terus memerintah, nasib rakyat tidak dihiraukan apabila sistem dalam negara sudah diperkotak-katik dengan sewenang-wenangnya.

Untuk rekod, pada 23 Ogos 2022, Mahkamah Persekutuan Malaysia mengekalkan sabitan dan hukuman 12 tahun penjara serta denda RM210 juta ke atas Najib atas kesalahan pecah amanah, menyalahgunakan kedudukan dan pengubahan wang haram membabitkan RM42 juta dana milik SRC International.

Keputusan sabitan hukuman itu juga kekal semasa perbicaraan terbaharu melibatkan semakan kehakiman yang dibuat oleh Najib baru-baru ini di Mahkamah Persekutuan.

Jalan terakhir yang dimiliki oleh Najib untuk dibebaskan kini adalah menerusi proses pengampunan yang akan diputuskan oleh Agong menerusi nasihat serta cadangan yang akan dibuat oleh Lembaga Pengampunan.


Fasa 1 akan dilanjutkan sehingga capai nilai ambang

Fasa 1 Perintah Kawalan Pergerakan (PKP) dibawah Pelan Pemulihan Negara (PPN) akan dilanjutkan sehingga mencapai nilai ambang kes jangkitan harian bawah 4,000 sebelum ia masuk ke fasa seterusnya, kata Perdana Menteri.

Tan Sri Muhyiddin Yassin berkata penelitian tiga penanda aras yang digariskan perlu dicapai sebelum peralihan ke fasa seterusnya dan menjelaskan wujud kekeliruan berhubung langkah yang sedang dilaksanakan kerajaan ketika ini.

“Sekarang mereka kata Perintah Kawalan Pergerakan (PKP) dah nak tamat. Saya kata, mulai sekarang kita tak sebut PKP, tapi kita sebut kita berada dalam fasa, sekarang ini fasa pertama (PPN) sampai Julai mungkin pertengahan bulan dan sebagainya.

“Bukan kata 28 Jun tamat PKP, itu silap,” kata beliau hari ini lapor Bernama.

Terdahulu, Muhyiddin melawat Pusat Pemberian Vaksin (PPV) Pusat Konvensyen Sunway Pyramid.

Jelas Perdana Menteri lagi, fasa pertama ini akan terus dilaksanakan sehingga kerajaan mencapai nilai ambang yang ditetapkan, selain meneliti jumlah pesakit yang dirawat di Unit Rawatan Rapi (ICU) dan program vaksinasi yang sedang dijalankan.

“Kita masih di fasa pertama PPN dan akan lanjutkan sehingga cecah nilai ambang bawah 4,000 kes dengan kes di ICU tidak lagi berada pada paras tenat dan vaksinasi ditingkatkan,” katanya.

Dibawah PPN, peralihan dari Fasa 1 sekatan pergerakan penuh hanya akan dilakukan sekiranya tiga sasaran utama tercapai.

Kriteria utama untuk memasuki Fasa 2 adalah kes harian Covid-19 di bawah 4,000; Kapasiti katil ICU berada pada tahap “sederhana”; dan 10 peratus penduduk sudah diberi vaksin sepenuhnya.

Bagaimanapun, purata tujuh hari untuk kes Covid-19 setakat hari ini adalah 5,351, sementara jumlah pesakit di ICU hari ini (866) hampir sama tinggi ketika sekatan penuh mula dilaksanakan pada 1 Jun (872).

Bilangan pesakit Covid-19 yang meninggal dunia pada bulan ini juga seramai 2,088 orang.

Peralihan ke fasa ketiga akan berlangsung selepas purata kes harian tidak lebih 2,000, kapasiti unit rawatan rapi (ICU) mencukupi dan 40 peratus rakyat Malaysia mendapat dos vaksin penuh.

Ia dijangka dapat dicapai pada bulan September.


Pfizer mohon dos penggalak diberi kepada semua individu dewasa

Pfizer Inc mengemukakan permohonan kepada pihak berkuasa Amerika Syarikat (AS) supaya vaksin keluarannya turut dijadikan dos penggalak kepada individu berusia 18 tahun dan ke atas, langkah yang diambil di tengah-tengah kebimbangan peningkatan penyebaran Covid-19 ketika cuti hujung tahun dan perhimpunan ramai.

Sebelum ini, warga emas dan kumpulan lain yang mudah terdedah kepada virus itu, mempunyai akses kepada dos ketiga vaksin Pfizer sejak September lalu.

Pentadbiran Makanan dan Ubat-Ubatan (FDA) AS sebelum ini berkata mereka sedang menyemak untuk memperluaskan pemberian dos penggalak kepada individu lebih muda.

Pfizer turut mengemukakan keputusan awal kajian dos penggalak melibatkan 10,000 individu bagi memperkuatkan tuntutan supaya suntikan ketiga diberikan kepada individu seawal usia 18 tahun.

Walaupun ketiga-tiga vaksin yang digunakan di AS menawarkan perlindungan yang kuat terhadap jangkitan teruk dan kematian akibat Covid-19, keberkesanannya boleh berkurangan dari semasa ke semasa.

Kajian terbaharu Pfizer menunjukkan suntikan penggalak mampu memulihkan semula perlindungan daripada jangkitan sehingga 95 peratus, walaupun varian Delta meningkat. Kesan sampingannya sama seperti suntikan dos pertama dan kedua.

Menurut peraturan sekarang, individu yang telah menerima vaksin Pfizer atau Moderna layak menerima dos penggalak selepas enam bulan sekiranya mereka berusia 65 tahun dan ke atas, serta mereka yang bertugas dan mudah terdedah kepada jangkitan.

Sehingga semalam, kira-kira 194 juta rakyat Amerika telah lengkap divaksin.

Sementara itu, jurucakap FDA, Alison Hunt berkata agensi itu akan menyemak permohonan Pfizer secepat mungkin, tetapi tidak menetapkan tempoh masa untuk membuat keputusan.

Sekiranya FDA meluluskan permohonan itu, Pusat Kawalan dan Pencegahan Penyakit (CDC) akan memberi cadangan bagaimana vaksin itu harus digunakan. – Agensi


NGO cadang pemilih positif Covid-19 dibenarkan keluar buang undi

Suruhanjaya Pilihan Raya (SPR) perlu mencari pendekatan terbaik dan menyediakan kemudahan kepada individu yang positif Covid-19 untuk mereka keluar membuang undi pada Pilihan Raya Negeri (PRN) Johor nanti.

Gesaan itu dicadangkan Gabungan Pilihan Raya Bersih dan Adil (BERSIH) yang meminta SPR agar meletak garis panduan prosedur operasi standard (SOP) supaya pengundi dalam kumpulan tersebut dibenarkan keluar mengundi nanti.

Tegas Jawatankuasa Pemandu BERSIH dalam kenyataannya, perkara itu adalah satu pelanggaran Perkara 119(1) Perlembagaan Persekutuan yang memberikan hak kepada pemilih untuk mengundi.

“SPR sebagai badan yang diberikan kuasa untuk menjalankan proses pilihan raya tidak sepatutnya menghalang mereka menjalankan tanggungjawab.

“Selain itu, pengundi berstatus individu yang disyaki (PUI) dan individu dalam pemantauan (PUS) juga masih perlu memohon kepada Pegawai Kesihatan Daerah (PKD) untuk keluar mengundi dan bergantung kepada penilaian PKD untuk membenarkan mengundi.

“Kebenaran mengundi atau tidak mengundi bukanlah kuasa PKD atau polis untuk menentukannya kerana Perlembagaan sudah pun memberikan hak kepada mereka,” katanya hari ini.

Justeru BERSIH menggesa supaya SPR dan Kementerian Kesihatan (KKM) supaya menjelaskan segera sama ada SOP itu akan menghalang pengundi positif Covid-19 dan PUI atau PUS untuk mengundi.

Katanya, BERSIH juga menggesa SPR dan KKM membenarkan mereka membuat pilihan untuk mengundi dan menyediakan kemudahan yang bersesuaian.

Semalam, dalam pengumuman SOP PRN Johor, SPR menetapkan pengundi berstatus PUI dan PUS perlu memohon kebenaran daripada PKD yang mengawasi Arahan Perintah Pengawasan dan Pemerhatian sekiranya mahu keluar mengundi.

Kebenaran itu tertakluk kepada penilaian risiko jangkitan oleh PKD berkenaan dan pengundi perlu mematuhi semua garis panduan yang ditetapkan oleh KKM.


Johor perintis kontrak berasaskan prestasi dalam pembinaan jalan RM601 juta

Johor merupakan perintis kepada perjanjian konsesi jalan raya yang menggunakan model kontrak berasaskan prestasi dengan anggaran kos RM601 juta.

Menteri Besar Johor Datuk Onn Hafiz Ghazi berkata tempoh perjanjian kontrak di antara Kementerian Kerja Raya (KKR) dan Selia Selenggara Selatan Sdn Bhd itu telahpun bermula Jun lepas sehingga Februari 2026, lapor Bernama.

“Pendekatan holistik ini akan mengukur dengan lebih tepat indeks prestasi utama (KPI) perkhidmatan oleh syarikat yang dilantik sekali gus dapat memastikan jalan raya lebih berkualiti pada masa akan datang demi keselesaan pengguna Bangsa Johor.

“Selain itu, kerajaan Persekutuan juga telah menyalurkan peruntukan sebanyak RM126.23 juta tahun ini bagi menyelenggara jalan persekutuan di negeri ini,” katanya menerusi hantaran di laman Facebooknya hari ini.

Mengulas lanjut, Onn Hafiz berkata KKR turut meluluskan beberapa projek jalan raya di Johor termasuk Lebuhraya Pasir Gudang yang sedang dinaik taraf daripada empat lorong kepada enam lorong dari persimpangan Bandar Seri Alam Taman Rinting-Pasir Gudang dengan kos RM155 juta.

Beliau berkata tanjakan berarah (directional ramp) di persimpangan Senai Desaru Expressway (SDE)-Bandar Penawar juga sedang dalam pembinaan dengan kos RM129.2 juta.

“Selain itu, jalan pintas dari Kolej Matrikulasi ke Kawasan Perindustrian Tangkak di Jalan Muar-Tangkak-Segamat sedang dinaik taraf dengan kos RM269 juta.

“Sementara itu, pembinaan median, pusingan U dan kerja berkaitan sedang dibuat dari Parit Sempadan, Batu Pahat (Seksyen 21) – jambatan merentasi lebuh raya utara selatan (PLUS) (seksyen 34.5) melibatkan kos RM250 juta,” katanya.

Beliau berkata jambatan Kota Tinggi bypass juga sedang dinaik taraf dengan kos RM126.4 juta selain kerja pembaikan dan naik taraf jalan raya di hadapan Hospital Sultanah Aminah membabitkan kos RM800,000.

“Semalam saya berpeluang beramah mesra dengan warga Jabatan Kerja Raya di majlis makan malam Karnival Sukan JKR (SURYA) Se-Malaysia 2022 dan ribuan terima kasih saya ucapkan kepada Menteri Kanan Kerja Raya Datuk Seri Fadillah Yusof kerana sudi menjemput saya dan meluluskan projek-projek jalan raya di Johor,” katanya.


PRU15: Jadual cadangan waktu perjalanan pulang mengundi

Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1), Anih Berhad hari ini mengeluarkan cadangan waktu perjalanan untuk pengguna lebuh raya laluan pantai timur bagi tempoh 18 dan 20 November, sempena Pilihan Raya Umum ke-15 (PRU-15), Sabtu ini, lapor Bernama.

Anih Berhad berkata terdapat dua pilihan waktu perjalanan bagi pengguna lebuh raya dari Lembah Klang memasuki Plaza Tol Gombak, esok (18 November 2022) iaitu pilihan pertama, ke Pahang (dari 10 pagi hingga 2 petang), ke Terengganu dan Kelantan (6 pagi-10 pagi) manakala 12 tengah malam hingga 6 pagi bagi semua destinasi.

Sementara itu, bagi pilihan kedua, Anih Berhad mencadangkan waktu perjalanan ke Pahang dari 8 malam-11 malam manakala laluan ke Terengganu dan Kelantan dari 5 petang hingga 8 malam.

Bagi perjalanan menghala ke Lembah Klang pada 20 November pula, Anih Berhad mencadangkan jadual perjalanan dari Pahang (6 pagi-10 pagi), dari Terengganu (8 pagi-11 pagi), dari Kelantan (6 petang-8 malam) dan 12 tengah malam hingga 6 pagi bagi semua destinasi.

Selain itu, pilihan kedua bagi pengguna lebuh raya untuk masuk ke Lembah Klang dari Pahang (7 malam-10 malam), dari Terengganu (8 malam-10 malam) dan dari Kelantan (10 malam-12 tengah malam).

“Kenderaan ringan disaran untuk mengelak daripada memasuki Plaza Tol Gombak pada waktu perjalanan bas ekspres ke Pantai Timur iaitu 9.30 pagi hingga 12 tengah hari dan 9.30 malam hingga 12 tengah malam,” menurut kenyataan itu.

Selain itu, pengguna turut disaran menggunakan mod pembayaran sama ketika masuk dan keluar dari lebuh raya iaitu sekiranya menggunakan kad Touch n Go (TnG) ketika masuk lebuh raya, pengguna perlu menggunakan laluan TnG untuk membuat pembayaran keluar bagi melancarkan perjalanan.


Tiada penerbangan haji Malaysia ke Madinah selepas Rabu

Tiada sebarang penerbangan membawa jemaah haji Malaysia akan mendarat di Madinah selepas Rabu ini, kata Ketua Rombongan Haji Malaysia, Datuk Seri Syed Saleh Syed Abdul Rahman.

Katanya, jadual penerbangan terakhir ke Madinah ialah pada Rabu ini melibatkan rombongan KT22 manakala rombongan seterusnya (KT23) akan mula mendarat di Lapangan Terbang Antarabangsa Raja Abdulaziz di Jeddah bermula 20 Jun ini.

“Setakat ini seramai 4,670 jemaah haji Malaysia telah tiba di Tanah Suci menerusi 17 penerbangan. Seramai 2,986 jemaah pula kini masih berada di Madinah manakala 1,684 telah berada di Makkah.

“Jemaah yang telah memakai ihram dari tanah air lagi akan dibawa ke Makkah untuk melakukan umrah pertama, ” katanya kepada pemberita di bangunan yang menempatkan ibu pejabat Lembaga Tabung Haji (TH) dan penginapan jemaah, Abraj Al Janadriyah, di sini.

Dalam perkembangan lain, Syed Saleh berkata TH telah melakukan persediaan sebaiknya dalam berdepan dengan pelbagai kemungkinan akibat penularan Covid-19 dalam kalangan petugas dan jemaah.

Katanya, meskipun bakal berdepan dengan situasi luar jangka, TH telah mengambil langkah pencegahan awal dengan melakukan pemantauan dari semasa ke semasa termasuk segera melakukan saringan ke atas mereka yang menunjukkan simptom wabak itu.

“Memandangkan suasana Covid-19 masih lagi berleluasa, maka kita buat persiapan untuk sebarang kemungkinan jika berlaku jangkitan dalam kalangan jemaah dan petugas. Kita sediakan pusat rawatan dan rehat atau wad isolasi untuk mereka yang dijangkiti.

“Kemudahan itu disediakan di setiap bangunan penginapan dan daripada tiga buah bangunan penginapan jemaah, sebanyak 200 katil telah dipersiapkan,” katanya.

Tambah beliau, pusat kesihatan TH bukan sahaja disediakan di Makkah tetapi juga di Madinah malah setiap maktab (penginapan) telah disediakan pasukan petugas yang terdiri daripada jururawat dan doktor.

“Di Makkah kita juga telah mewujudkan klinik di setiap maktab (penginapan) yang mempunyai kira-kira 2,300 hingga 2,400 jemaah haji.

“Klinik kesihatan ini juga antara usaha untuk menjaga kesihatan jemaah haji tetapi jika mereka memerlukan rawatan lanjut, mereka akan dibawa ke hospital berhampiran untuk rawatan lebih rapi,” katanya. – Bernama


Dua wanita antara empat suspek ditahan dalam kes samun bersenjata

Dua wanita antara empat ditahan semalam kerana disyaki terlibat dalam kes samun berkumpulan bersenjatakan pisau serta melarikan kenderaan dengan nilai kerugian dianggar RM60,000 di sebuah rumah di Subang Jaya.

Kesemua suspek warga tempatan berkenaan berumur lingkungan 27 hingga 32 tahun masing-masing ditahan di Senawang, Negeri Sembilan dan Putra Perdana, Puchong, dekat sini, menurut laporan Bernama.

Ketua Polis Daerah Subang Jaya ACP Wan Azlan Wan Mamat berkata dalam kejadian kira-kira 7 malam pada 4 Jun lepas, mangsa menyatakan rumahnya dimasuki dua lelaki.

Beliau berkata dalam kejadian itu, suspek memakai pelitup muka turut mengikat mangsa yang tinggal bersama isteri, ibu dan dua anak.

“Suspek menggunakan pisau menyamun mangsa dan keluarga serta melarikan kereta jenis Honda City yang diparkir di hadapan rumah bersama-sama sejumlah barangan berharga milik mangsa,” katanya dalam kenyataan malam ini.

Wan Azlan berkata modus operandi suspek ialah memakai pelitup muka dengan mengikat mangsa dan ahli keluarganya menggunakan kabel telefon serta tali pinggang dan kemudian melarikan sejumlah barangan peribadi, barangan berharga serta kenderaan milik mangsa.

Beliau berkata polis merampas beberapa barangan peribadi yang digunakan untuk kegiatan samun iaitu dua bilah pisau, pakaian milik suspek, satu unit pemutar skru serta sepasang sarung tangan.

Selain itu, barangan milik mangsa yang dijumpai semula ialah barangan peribadi, barangan kemas, telefon bimbit, serangkai kunci rumah dan juga sebuah kereta mangsa.

Turut dirampas adalah sebuah kereta jenis Honda EK yang dilaporkan hilang di kawasan Jinjang, di sini.

“Hasil soal siasat, suspek mengaku terlibat dengan kes ini dan kesemua mereka direman selama lima hari bermula hari ini. Selain itu, polis percaya suspek terlibat beberapa kes di kawasan Subang Jaya dan kawasan lain,” katanya.

Polis meminta orang ramai yang mempunyai maklumat mengenai kejadian samun berkumpulan supaya tampil memberikan kerjasama kepada polis menerusi talian 03-78627100 (Pusat Kawalan Daerah Subang Jaya) atau pegawai penyiasat Insp G. Dinesh 011-33094457.


Sepatutnya orang atas buat aduan ke RoS, kenapa suruh budak bawahan?

Tindakan dua ahli biasa UMNO semalam membuat aduan kepada Jabatan Pendaftaran Pertubuhan (RoS) dikritik pengikut setia Presiden, Datuk Puad Zarkashi.

Puad yang diketahui umum orang Datuk Seri Ahmad Zahid Hamidi itu membidas langkah membuat aduan kepada RoS semalam, sebaliknya mendesak supaya pemimpin atasan mereka yang tidak berpuas hati dengan usul jawatan Presiden dan Timbalan Presiden dipertandingkan itu tampil membuat laporan sendiri.

“Berani atau dipergunakan? Sepatutnya orang ataslah yang buat aduan. itu baru berani namanya

“Jangan guna orang bawah apatah lagi kalau bekas pegawai sendiri. Itu waras ke?” kata Puad dalam satu hantaran Facebook.

Terdahulu, dua ahli UMNO berkenaan – Muhammad Fiqri Firdaus Muhammad Rom (ahli UMNO Negeri Sembilan) dan Muhammad Aizat Fikri Mohd Nasir (Terengganu) – dilaporkan menghantar notis bantahan kepada RoS.

Mereka mendakwa usul tambahan berkaitan dua jawatan tertinggi Umno tidak dipertandingkan sebagai tidak sah dan bertentangan dengan Perlembagaan UMNO.

Usul tambahan dalam PAU 2022 itu mendapat sokongan daripada UMNO Terengganu, Selangor, Perwakilan Wanita dan Pulau Pinang.

Apabila usul berkenaan diundi pada hari terakhir persidangan, ia mendapat sokongan majoriti perwakilan.

Semalam, bekas Ketua Pemuda, Khairy Jamaluddin Abu Bakar memuji tindakan dua ahli UMNO yang membuat laporan kepada RoS tersebut.

Khairy juga menganggap mereka sebagai ahli UMNO yang menjadi berani dan waras.


Ketua Pemuda, Puteri UMNO pasti gembira lihat kes Covid-19 naik?

Ketua Pemuda dan Puteri UMNO pastinya gembira melihat perkembangan semasa krisis kesihatan yang semakin kritikal melanda negara kerana mereka berdua sebelum ini menyokong kumpulan yang melanggar prosedur operasi standard (SOP).

Angka jangkitan Covid-19 yang mencecah ribuan kes setiap hari bukan suatu yang penting bagi dua pemimpin sayap UMNO ini. Bagi mereka berpolitik lebih penting daripada nyawa rakyat dan kini cuba menjadi hero kononnya berjuang untuk rakyat.

Sebelum ini, Ketua Pemuda UMNO, Datuk Dr Asyraf Wajdi Dusuki boleh pula menawarkan khidmat guaman secara percuma kepada orang ramai yang dikompaun dan merasakan diri mereka dianayai akibat tindakan penguatkuasaan SOP.

Ketua Puterinya pula, Zahida Zarik Khan sebelum ini menghasut rakyat dengan mendesak supaya kerajaan memberi kebenaran untuk pulang berhari raya ke kampung walaupun langkah tersebut pasti mengundang bencana besar kepada negara.

Begitulah sikap dua anak muda ini yang sanggup menjadi keldai kepada Presiden UMNO, Datuk Seri Ahmad Zahid Hamidi untuk menghasut rakyat supaya melanggar SOP dan sehingga kini yang terpaksa menanggung musibah adalah rakyat, kata Ketua Penerangan Bersatu Selangor, Mohd Hamidi Abu Bakar.

“Siapa yang selama ini menghasut rakyat supaya melanggar SOP? Bukankah kerajaan sudah membuat keputusan yang sewajarnya untuk melindungi nyawa rakyat tapi kerana kedegilan Pemuda dan Puteri UMNO ini mereka sanggup menghasut rakyat.

“Asraf menawarkan khidmat guaman kepada pelanggar SOP, si ketua puterinya (Zahida) pula menggesa supaya kerajaan memberi kebenaran balik ke kampung. Sekarang apa jadi? Ramai yang balik kampung ikut jalan tikus dan ramai juga yang berani melanggar SOP disebabkan mereka tahu UMNO akan menyediakan khidmat guaman,” kata Hamidi kepada Agenda Daily.

Untuk rekod, pada 15 Mac, Asraf mengeluarkan satu kenyataan sama dengan blok pembangkang untuk memberi khidmat guaman secara percuma kepada orang ramai yang melanggar SOP sementara Zahida sebelum sambutan Aidilfitri mengeluarkan satu poster mendesak kerajaan membenarkan orang ramai pulang ke kampung.

Hamidi menyifatkan kedua-dua pemimpin sayap UMNO ini menjadi budak suruhan kepada pimpinan atasan UMNO yang cuba menghasut rakyat untuk menentang segala keputusan kerajaan berhubung kaedah untuk menangani penularan Covid-19.

“Kedua-dua mereka ini hanya menjadi budak suruhan kepada Zahid kerana bukan kita tidak tahu hanya apabila kes Covid-19 naik, kes mahkamah yang sedang dihadapi mereka juga akan ditangguh.

“Jadi sudah cukuplah kedua-dua mereka ini menjadi budak suruhan kepada Presiden UMNO itu. Asraf dan Zahida sepatutnya menunjukkan contoh baik kepada anak muda dan bukan keldai kepada pemimpin korup mereka,” ujarnya lagi.

Jelas Hamidi, rakyat tidak wajar meletakkan segala kesalahan atas bahu Kerajaan Pusat semata-mata dan sepatutnya rakyat juga harus bersama-sama berusaha mematuhi SOP bagi menurunkan jumlah kes jangkitan Covid-19.

“Kalau salahkan kerajaan pun tidak guna, elok rakyat juga perlu bersama-sama untuk mengurangkan kes Covid-19 ini. Kita kena bersatu padu dan tidak terpengaruh dengan ahli politik yang cuba menangguk di air keruh dan hanya tahu memburukkan lagi keadaan.

“Seperti Ketua Pemuda dan Puteri UMNO ini, mereka hanya tahu menghasut rakyat dan menuduh kononnya kerajaan gagal. Tapi sebenarnya siapa yang gagal? Adakah Ketua Pemuda dan Puteri UMNO ini lupa Menteri Keselamatan itu datang daripada parti UMNO? Segala polisi dan nasihat perlu datang daripada Menteri UMNO juga.

“Jika mahu mengatakan kerajaan ini gagal, jadi ini bermakna UMNO juga gagal kerana mereka juga sebahagian dalam parti,” katanya lagi.

Kerajaan memutuskan untuk melaksanakan penutupan penuh sektor sosial dan ekonomi atau ‘total lockdown’ fasa pertama di seluruh negara bagi tempoh 14 hari bermula 1 Jun 2021 hingga 13 Jun 2021, susulan peningkatan kes Covid-19 sejak kebelakangan ini.

Kenyataan Pejabat Perdana Menteri memaklumkan bahawa sepanjang tempoh ini, semua sektor tidak dibenarkan untuk beroperasi kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara.

Keputusan itu dicapai pada Sidang Khas Majlis Keselamatan Negara (MKN) Mengenai Pengurusan Covid-19 yang dipengerusikan oleh Perdana Menteri, Tan Sri Muhyiddin Yassin petang semalam.


PRN Sarawak: Setiausaha PAS Selangor baca talkin untuk PH

Ketua Pembangkang, Datuk Seri Anwar Ibrahim serta dua rakan baiknya Setiausaha Agung DAP, Lim Guan Eng dan Presiden AMANAH, Mohamad Sabu, bakal ‘direhatkan’ dalam Pilihan Raya Negeri (PRN) Sarawak, akan datang.

Malah, Setiausaha PAS Selangor, Roslan Shahir Datuk Mohd Shahir turut membacakan ‘talkin’ kepada Pakatan Harapan (PH) yang bertanding pada PRN itu, setelah mengalami kekalahan teruk ketika PRN Melaka 20 November lalu.

Beliau berpendapat sekiranya rakyat Sarawak bangkit menyokong dan memberi kemenangan solid kepada Gabungan Parti Sarawak (GPS), landskap politik negara akan berubah, sekali gus merehatkan Anwar, Guan Eng dan Mohamad yang lebih dikenali sebagai Mat Sabu.

“Jika dalam PRN ini rakyat Sarawak juga bangkit menolak PH, sekali lagi landskap politik Malaysia akan berubah dan kali ini isyarat yang diberikan adalah bahawa rakyat Malaysia mahukan ketenangan dan kestabilan.

“Kemenangan yang ‘solid’ di Sarawak bakal meranapkan PH dalam PRU ke 15 nanti dan dengan itu akan hilang terus penguasaannya di Pulau Pinang, Selangor dan Negeri Sembilan.

“Malaysia bakal merehatkan Anwar, Guan Eng dan Mat Sabu. Dan ianya akan bermula dari PRN Sarawak,” katanya dalam kenyataan hari ini.

Suruhanjaya Pilihan Raya (SPR) sebelum ini memaklumkan hari penamaan calon ditetapkan pada 6 Disember, pengundian awal (14 Disember) dan pengundian biasa (18 Disember), dengan kempen selama 12 hari.

Terdapat seramai 1,252,014 pengundi biasa berdasarkan daftar pemilih yang dikemas kini sehingga 2 November 2021, dan 12,585 anggota tentera dan pasangan, 10,458 orang anggota polis dan pasangan serta 113 pengundi tidak hadir luar negara.

Mengulas lanjut, Roslan berkata dalam PRN Sarawak yang lalu, DAP hanya menang tujuh kerusi manakala PKR pula tiga, namun wakil rakyat PKR dari Batu Lintang, Ba’kelalan dan Krian telah menyertai parti lain.

“Sehingga saat ini tidak nampak ada lagi persefahaman antara parti-parti bawah gabungan PH untuk menghadapi PRN Sarawak ini. Seperti biasa DAP dan PKR berantakkan berebut kerusi, manakala PAN pula terpaksa berpuas hati dengan sisa-sisa kerusi yang tiada kepentingan buat DAP dan PKR.

“Dengan trend kekalahan di Semenanjung dan Sabah, PH Sarawak juga bakal menempah “maut” dalam PRN kali ini dengan GPS sebagai parti pemerintah dijangka menang besar,” katanya.

Menurutnya isu-isu panas dan ekstrem yang dimainkan blok PH hanya akan memecahbelahkan rakyat negeri itu dan mencetuskan kebencian terhadap Kerajaan Pusat – suatu kempen yang langsung tidak memberi manfaat buat sesiapa.

“Sesungguhnya inilah peluang terbaik buat rakyat menghukum dan memusnahkan PH. Apa yang kita perlukan adalah kerajaan dan pimpinan yang menepati janji, yang meletakkan kepentingan dan kebajikan rakyat dan negara di hadapan, yang bermoral dan penuh integriti,” katanya.


Langgar SOP, 67 premis termasuk kilang diarah tutup semalam

Pihak berkuasa meneruskan penguatkuasaan tegas terhadap premis yang melanggar prosedur Operasi Standard (SOP) ditetapkan kerajaan bagi mengekang Covid-19, semalam sebanyak 67 premis termasuk kilang diarah tutup serta-merta.

Penutupan tersebut meliputi kilang, premis perniagaan dan tapak pembinaan hasil hasil pemeriksaan ke atas 2,285 buah kilang; 16,822 premis perniagaan; 1,015 tapak pembinaan dan 456 buah asrama penempatan pekerja, kata Timbalan Perdana Menteri Datuk Seri Ismail Sabri Yaakob.

“Seperti yang diumumkan sebelum ini, kerajaan telah mempertingkatkan penguatkuasaan secara menyeluruh, dari segi pemeriksaan ke atas kilang-kilang dan premis-premis perniagaan, kerana terlalu banyak pelanggaran arahan kerajaan dan SOP yang diwartakan,” katanya dalam kenyataan hari ini lapor Bernama.

Sementara itu, 416 individu lagi ditahan atas kesalahan ingkar SOP, dan daripada jumlah itu seramai 372 individu dikompaun, manakala 44 lagi direman semalam.

Antara kesalahan direkodkan ialah rentas negeri/daerah tanpa kebenaran/makan/minum di premis sebanyak 97 kes; tiada penjarakan fizikal (35); gagal mendaftar masuk premis (74); tidak patuh arahan kawalan pergerakan (43); membawa penumpang berlebihan (39); tidak memakai pelitup muka (58); premis gagal patuhi arahan (enam) dan lain-lain kesalahan sebanyak 64.

Mengenai perkembangan Perintah Kawalan Pergerakan Diperketatkan (PKPD), Ismail Sabri berkata dua lagi lokaliti di Sabah dikenakan perintah kawalan itu, melibatkan Projek Perumahan Rakyat (PPR) Lintas Sibuga, Sandakan dan Kampung Telaga & Kampung Pituru, Pitas, berkuatkuasa 15 sehingga 28 Julai.

Turut dikenakan PKPD, FELDA Jengka 8, Jerantut, Pahang berkuatkuasa bagi tempoh sama.

Selanjutnya, beliau berkata tiga PKPD ditamatkan seperti dijadualkan mulai esok iaitu, Kampung Kubang Jela, Manir, Kuala Terengganu, Terengganu; Kampung Balung Cocos, Tawau, Sabah; dan dua lokaliti di Kuala Lumpur iaitu PPR Pantai Ria dan Taman Bukit Angkasa.

“Dua lagi PKPD iaitu Taman Merbau Utama di Pasir Puteh, Kelantan dan Kampung Jaya Baru di Kunak, Sabah yang masing-masing dijadualkan tamat pada 18 dan 19 Julai, turut ditamatkan lebih awal esok,” katanya.


Keputusan PRN 2023 jejas legitimasi kerajaan Anwar untuk terus memerintah: Jayum

Rakyat di Semenanjung sudah membuat keputusan yang jelas mengenai siapa mereka mahu mewakili mereka pada pilihan raya negeri (PRN) 2023. Keputusan adalah jelas ke mana sokongan Melayu and Cina khasnya telah diberikan.

PRN 2023 bukan sahaja penting bagi rakyat di enam negeri memilih wakili rakyat mereka, tetapi implikasi lebih besar ialah PRN 2023 adalah ujian ke atas sokongan rakyat Semenanjung khasnya orang Melayu kepada Kerajaan Perpaduan dan Datuk Seri Anwar Ibrahim sebagai Perdana Menteri ke 10.

Umumnya, atas permukaan keputusan PRN 2023 memperlihatkan kedudukan sama atau status quo dari segi siapa kembali memerintah di enam negeri. PH yang terdiri daripada PKR, DAP dan Amanah kembali semula memerintah dengan memperolehi majoriti cukup di Selangor, Pulau Pinang dan Negeri Sembilan. Sementara itu PN yang terdiri daripada Bersatu, PAS dan Gerakan kembali memerintah di Kelantan, Terengganu dan Kedah.

Jadi, apa yang berubah? Semacam tidak ada yang berubah tetapi apabila kemenangan setiap blok yang bertanding dikaji dengan sedikit mendalam, maka perubahan dari segi siapa menang dan siapa kalah menjadi ketara dalam PRN 2023.

Di Kelantan, PN menendang keluar PH dan sekutunya. Dari 37 kerusi yang dimenangi PAS pada pilihan raya umum ke-14 (PRU 14), PN hampir menyapu bersih 45 kerusi. Dua kerusi gagal dimenangi, tetapi jumlah 43 itu melebihi paras dua pertiga dan lebih baik dari prestasinya pada PRU 14 di mana PAS hanya menang 37 kerusi.

Di Terengganu, PN menyapu bersih kesemua 32 kerusi yang ada di negeri berkenaan apabila ia merampas 10 kerusi yang dahulunya dimenangi oleh BN. Di Kedah, PN juga menunjukkan prestasi yang meningkat. Dari 20 kerusi yang dimenangi pada PRU 14, PN menawan 33 kerusi, meninggalkan 3 kerusi sahaja kepada PH-BN.

Di tiga negeri yang mereka kuasai sebelum Dewan Undangan Negeri (DUN) dibubarkan, prestasi PN meningkat. Ketiga-tiga negeri adalah negeri Melayu yang mempunyai lebih 75% penduduk Melayu seperti di Kedah dan setinggi lebih kurang 95% di Kelantan dan Terengganu.

Di tiga negeri yang dikuasai PH, PN menunjukkan prestasi meningkat. Di Selangor, PN hanya ada 1 kerusi pada PRU 14 tetapi pada PRN 2023, PN menang 22 kerusi. Ini agak luar biasa dan pasti membanggakan. Di Pulau Pinang, PN ada 1 kerusi pada PRU 14 tetapi jumlah itu telah meningkat kepada 11 pada PRN 2023. Begitu juga di Negeri Sembilan di mana PN tidak mempunyai sebarang kerusi pada PRU 14 tetapi pada PRN 2023 mereka menang 5.

Justeru, walaupun kedua-dua blok parti bertanding itu mengekalkan kerajaan negeri masing-masing, tetapi peralihan sokongan dari jumlah kerusi negeri yang bergerak antara kedua-dua blok parti itu menunjukkan bahawa PN menang moral dan sebenarnya mengatasi PH dan sekutunya dalam Kerajaan Perpaduan.

Keputusan PRN 2023 menunjukkan dengan jelas beberapa perkara dan andaian umum yang semua sudah maklum. Pertama, Melayu Semenanjung mengatakan bahawa Kerajaan Perpaduan tidak didokong oleh majoriti Melayu Semenanjung yang merupakan masyarakat rakyat majoriti Malaysia. Kedua, Melayu Semenanjung juga berkata bahawa mereka tidak mahu bukan Melayu menjadi tunjang sebuah kerajaan kerana ini mencabar kedaulatan politik demokrasi berasaskan politik dominasi Melayu. Dalam konteks ini, mereka khuatir arah tuju Kerajaan Malaysia akan dikawal atau dipengaruhi oleh bukan Melayu.

Ada segelintir pengulas politik mengatakan bahawa PRN 2023 tiada kaitan dengan Kerajaan Perpaduan. Sebenarnya, ini pandangan yang tidak tepat. Pilihan raya ada kaitan dengan semua hal berkaitan parti, kuasa dan kerajaan. Ini adalah kerana blok yang sama bertanding untuk mendapatkan sokongan. Justeru, keputusan dari segi jumlah kerusi naik/susut menunjukan pasang surut sokongan.

Daripada keputusan PRN 2023 yang menunjukkan peningkatan sokongan Melayu Semenanjung kepada PN, maka sudah dijangkakan bahawa PN akan menuntut dua hal. PN mendesak supaya Kerajaan Perpaduan berundur berasaskan mandat baharu Melayu Semenanjung atau menuntut supaya Parlimen dibubarkan supaya rakyat menentukan sokongan berasaskan sentimen yang ditunjukkan dalam PRN 2023.

Legitimasi untuk terus memerintah oleh Kerajaan Perpaduan terjejas dengan keputusan PRN 2023. Keputusan ini memberi kesan kepada legitimasi dan integriti untuk terus berpegang kepada kuasa dalam keadaan sokongan sudah susut dengan jelas dari para pengundi yang sama yang telah bersuara dalam platform sama, iaitu pilihan raya, walaupun dua pilihan raya berbeza menentukan kerajaan di dua peringkat yang berlainan.

Melayu akar umbi di Semenanjung sudah bercakap dengan jelas siapa pilihan mereka. Dari sudut parti, paling jelas mereka menolak UMNO yang mengulangi kekalahan teruk pada PRU 15. Malah lebih teruk kali ini kerana UMNO kalah di 89 kerusi dan hanya menang 19 kerusi berbanding 43 kerusi sebelumnya. UMNO mendapat markah gagal, 17.6%. Ia mengalami total wipe-out di Terengganu dan Kedah serta saguhati 1 kerusi di Kelantan dan 2 kerusi di Pulau Pinang. Sesatunya negeri yang tidak terkesan teruk ialah Negeri Sembilan, menang 14 kerusi dan kalah 3.

UMNO perlu reformasi radikal jika mahu terus hidup. Sudah ada suara mendesak Presiden UMNO, Datuk Seri Dr Ahmad Zahid Hamidi, meletakkan jawatan. Tan Sri Idris Jusoh, mantan Menteri Besar Terengganu, sudah menyuarakannya. Anwar tiada pilihan lain. Jika beliau menghalang perubahan ini dari berlaku PH juga akan terheret turun sama dalam PRU 16.

Datuk Dr. Jayum Anak Jawan FASc adalah Profesor Politik & Kerajaan, UPM, dan Felo Akademi Sains Malaysia


Siasat Dr M guna Seksyen 124B tidak demokratik : Afif

Tindakan menyiasat bekas perdana menteri, Tun Dr Mahathir Mohamad menggunakan Seksyen 124 Kanun Keseksaan atas dakwaan ‘aktiviti yang memudaratkan demokrasi berparlimen’ disifatkan suatu yang zalim dan hipokrit.

Setiausaha Badan Perhubungan PN Selangor, Dr Afif Bahardin berkata  tindakan polis itu satu ugutan dan menunjukkan sikap tidak hormat kepada seorang negarawan yang lebih tua.

“Seksyen 124B jelas merupakan peruntukan yang menindas, tidak demokratik yang membenarkan penahanan jangka panjang tanpa bicara di bawah peruntukan Sosma.

“Ia berulang kali dikutuk oleh pemimpin Pakatan Harapan (PH) selama ini ketika mereka menjadi pembangkang.

“Sekarang selepas berkuasa, nada mereka berbeza,” kata Afif dalam satu kenyataan, hari ini.

Semalam, Dr Mahathir disoal siasat polis  dan dirakam percakapan di Yayasan Albukhary, Kuala Lumpur dipercayai berkait Proklamasi Orang Melayu yang diasasnya.

Menurut bekas pemimpin PKR itu, pemimpin PH termasuk Perdana Menteri, Datuk Seri Anwar Ibrahim dilabel hipokrit kerana membenarkan penggunaan akta itu.

“Sekarang ini, sangat hipokrit apabila pemimpin PH yang sama termasuk Anwar Ibrahim untuk membenarkan dan berdiam diri mengenai penggunaan undang-undang tersebut terhadap pemimpin kanan pembangkang semasa.

“Berapa ramai lagi pemimpin pembangkang yang akan menjadi sasaran di bawah undang-undang yang menindas ini menjelang enam pilihan raya negeri penting yang akan datang,” soalnya.

Beliau juga mengingatkan kerajaan soal ikrar menegakkan kebebasan asas dan reformasi institusi di Malaysia.


Menjelang Ramadan, Agong bertitah utamakan bantu rakyat semasa darurat

Menjelang bulan Ramadan yang mulia, Yang di-Pertuan Agong Sultan Abdullah Sultan Ahmad Shah menitah semua pemimpin politik mengutamakan langkah membantu rakyat semasa tempoh darurat yang akan berakhir pada 1 Ogos ini.

Dalam titah yang dikeluarkan Istana Negara hari ini, Agong berkata langkah pemulihan ekonomi rakyat dan usaha untuk melawan wabak Covid-19 perlu menjadi keutamaan tanpa mengira perbezaan fahaman politik.

“Baginda juga berpendapat bahawa keutamaan dalam tempoh darurat sehingga 1 Ogos 2021 sewajarnya diberikan kepada usaha melawan wabak Covid-19 dan tindakan alternatif untuk memacu pemulihan ekonomi negara menerusi inisiatif kerajaan, termasuk Program Imunisasi Covid-19 Kebangsaan, demi kemaslahatan rakyat dan kesejahteraan negara,” kata kenyataan itu.

Baginda juga bertitah, ahli politik perlu menjadi contoh kepada rakyat dari sudut penyatuan dan urus tadbir negara yang baik.

“Biarlah kehadiran bulan Ramadan yang mulia ini menjadi titik mula yang baik ke arah penambahbaikan landskap politik yang lebih bersih, beradab dan berintegriti,” titahnya lagi.

Sultan Abdullah turut menzahirkan pandangan bahawa sesebuah kerajaan yang teguh merupakan prasyarat utama untuk kestabilan politik, pengukuhan ekonomi dan pembangunan negara yang kestari.

“Pada ketika negara dan rakyat masih bergelut dengan wabak ini, kestabilan politik amat penting untuk menarik pelabur asing dan domestik bagi merangsang pemulihan ekonomi negara.”

Baginda turut memberi jaminan kepada rakyat sistem pilihan raya berparlimen di bawah pentadbiran Raja Berperlembagaan yang mendukung prinsip Keluhuran Perlembagaan Persekutuan akan terus dipelihara.

Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah turut mengucapkan selamat menyambut Ramadan dan selamat menunaikan ibadah puasa kepada seluruh umat Islam.


Bersatu beri mandat kepada Muhyiddin bincang strategi bersama parti lain

Tan Sri Muhyiddin Yassin selaku Presiden Bersatu diberikan mandat penuh untuk mengadakan perbincangan berhubung strategi parti bersama dengan parti-parti politik lain untuk menghadapi pilihan raya umum (PRU) nanti.

Dalam satu kenyataan dikeluarkan Setiausaha Agung parti, Datuk Seri Hamzah Zainuddin berkata perkara itu diputuskan semasa mesyuarat Majlis Pimpinan Tertinggi (MPT) Bersatu yang memnfokuskan kepada perbincangan perkembangan semasa politik tanah air.

“MPT Bersatu antara lain telah membincangkan hal-hal berkenaan pengurusan parti, perkembangan politik tanah air dan keputusan Pilihan Raya Negeri Johor 2022 yang diadakan pada 12 March lalu.

“Sehubungan itu, MPT Bersatu memutuskan untuk memberikan mandat penuh kepada Biro Politik yang dipengerusikan oleh YB Tan Sri Presiden untuk membincangkan strategi parti bagi menghadapi Pilihan Raya Umum (PRU) yang akan datang bersama parti-parti politik lain,” katanya dalam kenyataan itu.

Terdahulu, mesyuarat yang berlangsung semalam dipengerusikan oleh Muhyiddin sendiri.

Sebelum ini, media melaporkan berhubung pertemuan Muhyiddin dengan wakil-wakil politik tempatan berhubung bentuk kerjasama yang dijalinkan bagi berdepan UMNO dan Barisan Nasional (BN) pada PRU-15 nanti.

Muhyiddin mengambil langkah merintis hubungan kerjasama dengan parti politik lain susulan pertembungan banyak penjuru yang hanya akan menguntungkan UMNO dan BN, ia terbukti semasa Pilihan Raya Negeri (PRN) Melaka dan Johor lalu.

Semasa PRN Melaka dan Johor lalu, ia menyaksikan pertandingan banyak penjuru di hampir semua kerusi yang dipertandingkan dan ternyata langkah tersebut memberikan UMNO dan BN kemenangan besar dua pertiga majoriti.

Susulan itu juga, UMNO dan BN kini sedang meneruskan usaha untuk mendesak supaya PRU-15 disegerakan dan langkah itu dikritik oleh banyak pihak khususnya sebagai salah satu usaha untuk melepaskan kumpulan Kluster Mahkamah yang sedang berdepan pertuduhan.

Dalam pada itu, Muhyiddin juga sebelum ini mendedahkan seorang wakil pemimpin kanan Pejuang datang berjumpanya bagi membincangkan usaha ke arah pembentukan kerjasama, ia termasuk dihubungi oleh beberapa wakil parti lain yang senada mahu mengelakkan berlaku pertembungan banyak penjuru.

Penganalisis politik juga menggesa supaya semua parti yang bertanding agar menumpukan ke arah langkah untuk mengelakkan pertembungan banyak penjuru kerana strategi tersebut hanya akan menguntungkan UMNO dan BN.

Apabila berita pertemuan Muhyiddin dengan pemimpin parti lain tersebar, Presiden UMNO Datuk Seri Ahmad Zahid Hamidi antara yang lantang mengkritik Muhyiddin dengan pelbagai dakwaan kononnya ia adalah satu langkah terdesak.

Namun, Muhyiddin tidaklah dilihat terdesak seperti Zahid dan rakannya, Datuk Seri Najib Razak yang sudah terpalit dengan puluhan kes di mahkamah ketika ini.

Langkah Muhyiddin itu ternyata menyebabkan Zahid dan Najib tidak senang kerana mereka berdua perlu merancang langkah seterusnya untuk membebaskan diri daripada hukuman mahkamah.


Jangkitan baharu Covid-19 naik semula, tiga kematian semalam

Setelah mencatat penurunan mendadak kes baharu Covid-19 di seluruh negara pada Ahad, jangkitan positif dalam tempoh 24 jam semalam (Isnin, 20 Jun 2022) kembali meningkat melebihi 2,000 kes.

Menurut laman sesawang CovidNOW Kementerian Kesihatan (KKM) yang dikemas kini tengah malam tadi, sebanyak 2,093 jangkitan baharu dilaporkan semalam, meningkat berbanding 1,690 kes pada Ahad.

Daripada jumlah jangkitan baharu itu, 1,585 kes melibatkan individu yang telah menerima suntikan dos penggalak vaksin Covid-19; penerima dua dos (358 kes); individu tidak divaksinasi (139 kes); dan penerima belum lengkap vaksinasi (11 kes).

Jumlah kes baharu itu menjadikan kumulatif positif sejak Januari 2020 sebanyak 4,542,705 kes, dengan 4,481,018 pesakit telah sembuh, termasuk 2,082 yang pulih semalam.

Sehingga semalam juga sebanyak 25,952 kes masih aktif, meningkat sedikit berbanding Ahad sebanyak 25,944 kes.

Pesakit yang masih menjalani kuarantin di rumah juga naik semula kepada 24,929 kes berbanding 24,906 pada Ahad, manakala jumlah yang ditempatkan di PKRC kekal kepada 15 pesakit.

Sementara itu, jumlah individu yang menerima rawatan di hospital akibat Covid-19 sehingga semalam turun kepada 985 pesakit berbanding 1,000 pada Ahad.

Jumlah pesakit yang dimasukkan ke unit rawatan rapi pula kekal 23 kes, dengan 18 pesakit memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan tiga pesakit meninggal dunia di fasiliti kesihatan akibat komplikasi Covid-19 semalam.

Kes kematian itu masing-masing dilaporkan di Kedah, Pulau Pinang dan Selangor.

Jumlah itu menjadikan kumulatif kematian sejak Mac 2020 hingga semalam meningkat kepada 35,735 kes, termasuk 7,579 kematian di luar fasiliti kesihatan atau dikategorikan sebagai ‘brought in death’.


Pendengaran PM, kerajaan batal saman berhubung Pulau Batu Puteh 21 Jun

Mahkamah Tinggi Kuala Lumpur hari ini menetapkan 21 Jun depan bagi mendengar permohonan Perdana Menteri dan Kerajaan Malaysia untuk membatalkan saman difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkaitan tuntutan Pulau Batu Puteh.

Perkara itu dimaklumkan Peguam Kanan Persekutuan Ahmad Hanir Hambaly, yang mewakili Perdana Menteri dan Kerajaan Malaysia selaku defendan ketika dihubungi pemberita, menurut laporan Bernama.

“Pada pengurusan kes hari ini secara dalam talian di hadapan Penolong Pendaftar Haslinda A Raof, mahkamah juga mengarahkan plaintif (Mohd Hatta Sanuri) dan defendan memfailkan hujahan pada 25 April dan hujahan balasan jika ada pada 9 Mei,” katanya.

Perdana Menteri dan Kerajaan Malaysia memfailkan permohonan di Mahkamah Tinggi pada 28 Feb lepas untuk membatalkan saman yang difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkaitan tuntutan Pulau Batu Puteh.

Pada 2018, Kerajaan Pakatan Harapan di bawah pimpinan Perdana Menteri Tun Dr Mahathir Mohamad menarik balik permohonan semakan terhadap keputusan ICJ sebelum kes itu dijadualkan didengar pada 11 Jun 2018.

Pada 28 Mei tahun lepas, Mohd Hatta, 46, memfailkan tindakan saman itu mewakili dirinya dan lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan tanpa membincangkan dan membentangkannya terlebih dahulu di Parlimen.

Pernyataan tuntutan Mohd Hatta memohon perintah supaya kedua-dua defendan memberi penjelasan bertulis mengapa mereka menarik diri daripada semakan semula keputusan ICJ dengan tuntutan Pulau Batu Puteh terhadap Singapura pada 1 Jun 2018 sedangkan ia telah dimulakan dan difailkan sejak 3 Feb 2017.

Beliau turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh dan berdasarkan kerugian ekonomi yang dialami seluruh rakyat Malaysia termasuk plaintif secara sama rata berjumlah paling kurang RM10 juta.

Turut dimohon perintah supaya kedua-dua defendan mendedahkan secara terperinci jumlah semua kos yang telah dibelanjakan oleh kerajaan untuk persediaan permohonan semakan semula keputusan ICJ pada 3 Feb 2017 sehingga tarikh mereka menarik diri secara tiba-tiba pada 1 Jun 2018.


10 maut, 15 cedera ditikam

Satu siri tikaman di komuniti Orang Asli dan di bandar lain berdekatan di wilayah Saskatchewan, Kanada menyebabkan 10 orang maut dan 15 cedera, kata polis Kanada pada Ahad (4 September) ketika mereka memburu dua suspek.

Kes tikaman berlaku di beberapa lokasi di James Smith Cree Nation dan di perkampungan Weldon, timur laut Saskatoon, kata polis.

Penolong Pesuruhjaya RCMP Saskatchewan, Rhonda Blackmore, berkata beberapa mangsa kelihatan telah menjadi sasaran suspek tetapi yang lain kelihatan diserang secara rambang. Dia tidak dapat memberikan motif kejadian.

“Sungguh mengerikan apa yang berlaku di wilayah kami hari ini,” kata Blackmore.

Beliau berkata terdapat 13 tempat kejadian di mana sama ada mangsa mati atau cedera ditemui. Dia menggesa suspek menyerah diri.

Blackmore berkata polis mula menerima laporan sebelum jam 6 pagi mengenai kejadian tikaman terhadap masyarakat First Nation. Lebih banyak laporan serangan segera diikuti dan menjelang tengah hari polis mengeluarkan amaran bahawa sebuah kenderaan yang dilaporkan membawa kedua-dua suspek telah dikesan di Regina.

Polis berkata maklumat terakhir yang mereka dapat daripada orang ramai ialah suspek dilihat di ibu kota Saskatchewan, Regina sekitar waktu makan tengah hari.

“Jika di kawasan Regina, ambil langkah berjaga-jaga dan pertimbangkan untuk berlindung di tempat. Jangan tinggalkan lokasi yang selamat. Jangan hampiri individu yang mencurigakan. Laporkan orang yang mencurigakan, kecemasan atau maklumat kepada 9-1-1,” kata RCMP dalam mesej di Twitter.

Pemburuan suspek dilakukan ketika peminat turun ke Regina untuk perlawanan tahunan Hari Buruh antara Saskatchewan Roughriders dalam Liga Bola Sepak Kanada dan Winnipeg Blue Bombers.

Perkhidmatan Polis Regina dalam siaran berita berkata dengan bantuan Mounties, mereka sedang berusaha di beberapa bahagian untuk mengesan dan menangkap suspek dan telah “mengerahkan sumber tambahan untuk keselamatan awam, termasuk permainan bola sepak di Stadium Mosaic.”

Amaran yang pertama dikeluarkan oleh Melfort, Saskatchewan RCMP kira-kira 7 pagi dilanjutkan beberapa jam kemudian yang meliputi Manitoba dan Alberta, kerana kedua-dua suspek masih bebas.

Damien Sanderson, 31, digambarkan sebagai lima kaki tujuh inci tinggi dan 155 paun, serta Myles Sanderson, 30, sebagai enam kaki dan 200 paun. Kedua-duanya mempunyai rambut hitam dan mata coklat dan mungkin memandu Nissan Rogue hitam. Pihak Berkuasa Kesihatan Saskatchewan berkata ramai pesakit sedang dirawat di beberapa kawasan.

“Panggilan untuk kakitangan tambahan telah dikeluarkan untuk bertindak balas terhadap kemasukan mangsa ke hospital,” kata jurucakap pihak berkuasa Anne Linemann dalam e-mel.

Mark Oddan, jurucakap STARS Air Ambulance, berkata dua helikopter dihantar dari Saskatoon dan satu lagi dari Regina.

Beliau berkata dua orang membawa pesakit ke Hospital Universiti Diraja di Saskatoon, manakala yang ketiga membawa seorang pesakit ke Universiti Diraja dari sebuah hospital di Melfort, tidak jauh dari tenggara Weldon.

“Serangan di Saskatchewan hari ini adalah mengerikan dan menyayat hati. Saya memikirkan mereka yang kehilangan orang tersayang dan mereka yang cedera,” kata Perdana Menteri Kanada Justin Trudeau.

“Kami memantau dengan teliti keadaan, dan menggesa semua orang untuk mengikuti kemas kini daripada pihak berkuasa tempatan. Terima kasih kepada semua responden pertama yang berani atas usaha mereka di lapangan.”

James Smith Cree Nation mengisytiharkan darurat. – AP


Bangkok perluaskan lagi penutupan akibat Covid-19

Kerajaan Thailand memperketatkan lagi perintah sekatan Covid-19 yang sedang dilaksanakan sebelum ini susulan peningkatan kes jangkitan dan kematian yang semakin membimbangkan sistem kesihatan di negara itu.

Pegawai bandar raya Bangkok juga telah memperluaskan lagi arahan penutupan membabitkan beberapa perniagaan selama dua minggu atau lebih mulai hari ini sehingga diberitahu kelak.

Antara yang diarah tutup itu termasuk muzium, pawagam, taman hiburan, pusat kecergasan dan kolam renang awam.

Kedai kecantikan dan kedai gunting rambut dibenarkan beroperasi tetapi mesti mengehadkan jumlah pelanggannya, tetapi taman awam akan terus dibuka sehingga jam 8 malam.

Sejak 28 Jun lalu, pihak berkuasa tidak membenarkan pelanggan makan di dalam restoran, sebaliknya hanya boleh membeli untuk dibawa pulang. Pihak yang melanggar peraturan itu boleh dikenakan penjara satu tahun dan denda sehingga 100,000 baht (AS$3,040).

Bangkok dan beberapa wilayah yang teruk terjejas dengan penyebaran wabak Covid-19, termasuk tiga wilayah lain, sudah menghalang perhimpunan melebihi daripada lima orang dan menghendaki orang ramai untuk tinggal di rumah.

Pihak berkuasa juga mengenakan perintah berkurung mulai jam 9 malam hingga 4 pagi, selain melarang orang ramai melakukan perjalanan yang tidak penting.

Semalam, pihak berkuasa kesihatan memaklumkan terdapat 11,784 kes jangkitan baharu Covid-19 dan menjadikan jumlah keseluruhan kes sejak tahun lalu adalah sebanyak 415,170 kes.

Terdapat 81 kes kematian baharu yang dilaporkan semalam, menjadikan keseluruhannya 3,422 kes.

Lebih daripada 90 peratus kes jangkitan dan kematian itu berlaku ketika gelombang virus kedua pada bulan April lalu disebabkan penularan varian Delta.

Pihak berkuasa Thailand juga mengarahkan pesakit kategori ringan melakukan kuarantin kendiri di rumah dan di pusat komuniti, setelah beberapa hospital melaporkan kekurangan bilik isolasi. – Agensi


MySejahtera rekod lebih 250,000 individu jalani saringan NCD

Seramai 252,767 individu telah menjalani saringan penyakit tidak berjangkit (NCD) di seluruh negara setakat Khamis (29 Sept), seperti yang direkodkan dalam aplikasi MySejahtera.

Menteri Kesihatan Khairy Jamaluddin berkata daripada jumlah yang melakukan saringan itu, 173,722 individu berumur 40 tahun ke atas dengan 47.34 peratus daripadanya disahkan menghidap NCD; 46.34 peratus mempunyai risiko NCD dan 6.31 peratus adalah sihat.

Beliau berkata seramai 79,045 individu berumur bawah 40 tahun telah disaring dan hasilnya mendapati 31.48 peratus daripada mereka disahkan menghidap NCD; 54.58 peratus mempunyai faktor risiko NCD, dan 13.91 peratus adalah sihat.

Katanya individu yang dikesan berisiko telah dirujuk ke klinik kesihatan untuk menjalani pemeriksaan lanjut bagi mengesahkan status kesihatan mereka dan seterusnya diberi intervensi bagi mengawal faktor risiko dan penyakit yang mungkin dihidapi.

“NCD masih menjadi beban utama penyakit di Malaysia dan hampir separuh daripada individu yang menghidap NCD tidak pernah mengetahui status kesihatan mereka atau tidak sedar yang mereka menghidap NCD sehinggalah ia dikesan pada tahap yang teruk.

“Kementerian Kesihatan (KKM) menyeru agar semua masyarakat, terutama yang berumur 40 tahun ke atas, mempunyai faktor risiko NCD, dan belum pernah atau telah lama tidak menjalani saringan kesihatan, untuk segera membuat tempahan janji temu di dalam aplikasi MySejahtera dan melakukan saringan kesihatan di fasiliti kesihatan yang berhampiran,” katanya dalam kenyataan hari ini.

Khairy berkata aplikasi MySejahtera telah dikemas kini dengan pelbagai fungsi baharu bagi menyokong pelaksanaan Inisiatif Saringan Kesihatan Kebangsaan (NHSI) yang merupakan satu daripada aktiviti utama di bawah Teras 3 Agenda Nasional Malaysia Sihat (ANMS) iaitu ‘Kawalan Kesihatan Kendiri’.

Menurutnya pengguna MySejahtera kini dapat mengakses maklumat kesihatan mereka melalui fungsi ‘Rekod Kesihatan’ pada aplikasi itu setelah menjalani saringan kesihatan di fasiliti kesihatan kerajaan.

Beliau berkata fungsi itu akan diperluaskan ke semua fasiliti swasta yang berdaftar, termasuk saringan di bawah program PeKaB40 dan PERKESO.

Katanya tempahan janji temu bagi menjalani saringan kesihatan juga boleh dibuat melalui fungsi Janji Temu yang diwujudkan dalam MySejahtera, di samping penggunaan sistem janji temu sedia ada di fasiliti kesihatan.

NHSI dengan tagline ‘Jom Saring!’ mula dilaksanakan pada Julai sehingga Disember ini melalui kerjasama rakan-rakan strategik KKM termasuk agensi kerajaan, sektor swasta dan pertubuhan bukan kerajaan (NGO).

Antara program saringan yang dihimpunkan di bawah NHSI ialah perkhidmatan saringan kesihatan di hampir kesemua fasiliti kesihatan KKM, program Skim Peduli Kesihatan untuk Kumpulan B40 (PeKa B40), Pakej Saringan Kesihatan PERKESO dan lain-lain.

Menurut Khairy saringan di bawah program PeKa B40, yang menawarkan saringan kesihatan secara percuma mencatatkan jumlah keseluruhan 724,321 saringan sejak dilancarkan pada 2019 dan seramai 170,987 orang disaring bagi tahun ini.

“Bagi Pakej Saringan Kesihatan PERKESO pula, hampir 9,500 pekerja memanfaatkan baucar pemeriksaan kesihatan yang disediakan sehingga 22 Sept lepas,” katanya. – Bernama


PN teliti calon boleh menang hadapi PRN enam negeri: Hamzah

Perikatan Nasional (PN) sedang meneliti calon yang tepat dan mampu menang untuk diketengahkan pada pilihan raya negeri (PRN) di enam negeri yang akan diadakan selewat-lewatnya Julai ini.

Pada masa sama, PN yakin mampu meraih kemenangan di tiga negeri dikuasai Pakatan Harapan (PH) dan mengekalkan penguasaannya di Kedah, Kelantan dan Terengganu.

Setiausaha Agung PN, Datuk Seri Hamzah Zainudin berkata, gabungan itu amat berhati-hati dalam proses rundingan atau pemilihan calon supaya hanya individu yang mampu menang akan disenarai pendek.

“PN mahu menang di Selangor, Negeri Sembilan dan tidak mustahil juga boleh menang di Pulau Pinang.

“PN perlu memastikan semua calon yang akan bertanding kali ini bukan sahaja boleh diterima oleh orang Melayu tetapi juga diterima baik oleh bukan Melayu terutamanya di tiga negeri yang dikuasai PH ketika ini,” katanya.

Beliau berkata demikian kepada pemberita selepas menghadiri majlis Rumah Terbuka Tahun Baharu Cina PN di Ruang Legar Menara PGRM, di Cheras, hari ini (22 Januari 2023).

Hamzah bagaimanapun enggan mengulas mengenai tarikh pembubaran Dewan Undangan Negeri (DUN) bagi memberi laluan kepada PRNdi tiga negeri di bawah PN.

Untuk rekod, terdapat enam negeri terbabit dengan PRN tahun ini Selangor, Pulau Pinang, Negeri Sembilan, Kedah, Kelantan dan Terengganu, yang akan melibatkan 245 kerusi DUN iaitu 56 kerusi di Selangor, diikuti Kelantan (45); Pulau Pinang (40); Negeri Sembilan (36); Kedah (36); dan Terengganu (32).

Mengulas pemberian wang ketika kempen pilihan raya oleh segelintir individu sebagaimana dinyatakan Presiden PAS Tan Sri Abdul Hadi Awang, Hamzah berkata ketika berkempen, orang ramai akan datang kepada calon mereka dan meminta bantuan.

“Tidak pasti tentang itu (agihan wang tunai kepada orang ramai ketika PRU-15)… tetapi apabila kita bercakap tentang memberi wang, niat mereka lebih penting.

“Kadang-kadang orang itu akan meminta wang kepada calon untuk baik pulih seperti untuk rumah mereka… jadi sebab itu kita perlu berhati-hati dengan niat mengapa kita memberi wang kepada orang yang memintanya,” katanya.

Semalam, Abdul Hadi menjelaskan bahawa mengikut undang-undang pilihan raya sedia ada calon atau wakilnya tidak boleh memberi wang atas apa alasan pun, kepada orang ramai ketika kempen.

“Mengikut undang-undang pilihan raya, calon dan wakil-wakil calon tidak boleh beri, tetapi orang awam mahu beri sedekah terpulang kepada dia,” katanya mengulas tindakan UMNO Terengganu memfailkan petisyen mencabar kemenangan PAS di Parlimen Marang, Kuala Terengganu dan Kemaman, atas dakwaan wujud rasuah.

Sebelum ini, Pengarah Pilihan Raya PAS yang juga Menteri Besar Kedah, Datuk Seri Muhammad Sanusi Md Nor menafikan berlaku politik wang dalam PRU-15 hingga menyebabkan kejatuhan Barisan Nasional (BN).

Sebaliknya kata Muhammad Sanusi, UMNO adalah parti terkenal di seluruh dunia kerana lebih banyak bermain politik wang.

“Kami ini mana ada duit nak main politik wang. Yang tersohor di serantau dunia kerana main politik wang adalah UMNO dan Barisan Nasional (BN).

“Parti lain tak ada tetapi UMNO dan BN ini sejak 70-an dan 80-an hinggalah sekarang. Tak payahlah palit pada orang lain,” kata Muhammad Sanusi.